Beli telefon bimbit tetapi dapat batu
Oleh KOSMO!

28 Oktober 2021, 6:05 pm
JAKARTA – Seorang wanita di Indonesia mendakwa ditipu penjual online apabila dia menerima bungkusan telefon bimbit yang diisi dengan ketulan batu selepas membelinya pada harga 2.5 juta rupiah (RM730), lapor saluran berita Liputan6 semalam.
Menerusi satu hantaran di Twitter, pengguna dengan akaun bernama @aftertandakoma itu berkongsikan klip video dia membuka bungkusan telefon bimbit yang dibeli menggunakan platform beli-belah online.
Bagaimanapun, dia terkejut apabila mendapati terdapat ketulan batu dalam kotak telefon bimbit tersebut, mengakibatkan dia mengalami kerugian berjumlah 2.5 juta rupiah (RM730).
“Helo @ShopeeID @sicepat_ekspres. Saya kena tipu. Kerugian 2.5 juta rupiah,” ciapnya dalam hantaran tersebut.
Wanita itu kemudiannya menghubungi Shopee Indonesia bagi memberitahu mengenai perkara itu.
Bagaimanapun, penjual dalam platform tersebut mendakwa bahawa mereka telah mengirim produk seperti yang diminta wanita berkenaan dan tidak menipunya.

Menurut peniaga itu, insiden tersebut berkemungkinan dilakukan oleh pihak kurier yang mungkin telah membuka bungkusan tersebut.
“Kami tidak tahu. Mungkin yang bersalah dalam hal ini adalah pihak kurier. Kalau kami menipu, tidak mungkin kami boleh menjual banyak unit telefon bimbit dan kesemua produk yang kami jual adalah produk asli,” jawab penjual tersebut.
Hantaran itu menjadi tular dengan ramai pengguna lain memberi pendapat mengenai isu tersebut.
“Jika membeli di kedai online, jangan tertipu dengan bilangan pengikut yang ramai atau jumlah produk yang telah terjual kerana ia belum tentu asli,” kata seorang netizen. – Agensi


Dua rakan samun stesen minyak diberkas
Oleh NOR AINNA HAMZAH

28 Oktober 2021, 5:01 pm
SEREMBAN – Dua lelaki dipercayai terlibat dalam kes samun di tiga lokasi di daerah ini dicekup dalam tempoh 24 jam selepas melakukan jenayah itu baru-baru ini.
Ketua Polis Daerah Seremban, Asisten Komisioner Mohd. Said Ibrahim berkata, tangkapan pertama melibatkan seorang lelaki berusia 27 tahun yang ditahan pada pukul 7.55 pagi, 25 Oktober lalu di tepi Lebuhraya Utara-Selatan Hubungan Tengah menghala ke Shah Alam.
Mohd. said menunjukkan gambar lelaki yang dicari bagi membantu siasatan pada sidang akhbar di Seremban hari in
“Selepas itu, kita memberkas seorang lelaki berusia 30 tahun pada pukul 3 petang hari sama di sebuah rumah pangsa Taman Desa Ria, Sungai Way, Petaling Jaya,” katanya pada sidang akhbar di Ibu Pejabat Polis Daerah (IPD) Seremban di sini hari ini.
Menurut Mohd. Said, suspek disyaki menyamun dua buah stesen minyak di Rahang dan sebuah kedai serbaneka di Jalan Campbell dari pukul 7 malam hingga pukul 9 malam, 24 Oktober lalu melibatkan kerugian berjumlah RM1,500.
Ketiga-tiga suspek menggunakan rotan dan tukul besi sebagai senjata.
Selain tangkapan, polis menemui semula mesin wang yang disamun dan kereta jenis Proton Wira yang digunakan dalam kejadian tersebut.

Kedua-dua suspek mempunyai lapan dan empat rekod jenayah lampau itu kini direman sehingga 31 Oktober ini.
Polis kini mengesan seorang lelaki dikenali sebagai K. Thiyago, 33, beralamat di Kampung Chery, Sungai Way, Petaling Jaya.
Orang ramai yang mempunyai maklumat diminta menghubungi Pegawai Penyiasat, Inspektor Saidi Busman di talian 011-31558034,” katanya


Iman Troye rasa diri tak layak masuk AJL
Oleh MOHD. HAIKAL ISA

28 Oktober 2021, 4:41 pm
PETALING JAYA – Biarpun kebanyakan lagu nyanyiannya menjadi siulan ramai peminat, penyanyi sensasi, Iman Troye merasakan dirinya tidak layak untuk beraksi di pentas berprestij seperti Anugerah Juara Lagu (AJL).
Kata pemilik nama sebenar, Siti Nur Iman Alyssa Sahabudin itu,  dia mengibaratkan dirinya masih bertatih dalam bidang seni muzik tanah air dan banyak kelemahan dari segi nyanyian terutamanya perlu diperbaiki.
“Allahuakbar! Yang itu (melangkah ke AJL) masih tak terfikir lagi. Sebenarnya, secara jujur, saya rasa masih belum layak sebab orang cakap pentas AJL itu adalah untuk orang yang betul-betul layak.
“Contoh macam Ernie Zakri dan Aina Abdul dan untuk saya yang masih merangkak ini, saya rasa tidak kot.
“Kalau dapat ke pentas AJL, Alhamdulillah rezeki dan saya akan cuba yang terbaik,” katanya kepada Kosmo! Online semalam.
Iman, 19, berkata demikian pada sidang akhbar pelantikan dirinya sebagai duta jenama popular dunia pembelajaran, PTTI dan simbolik pelancaran single terbaharunya, Nang di sebuah hotel terkemuka ibu negara. Turut dilantik sebagai duta ialah penyanyi rap, MK K-Clique.

Dalam pada itu, ditebak pertanyaan berhubung ramai dalam kalangan peminat menyifatkan dirinya sebagai Nabila Razali 2.0 disebabkan populariti mendadak diterimanya, Iman memandang perkara tersebut dari sudut positif dan tidak menafikan sangat meminati keperibadian penyanyi popular itu.
“Bagi saya Kak Bella (Nabila) orang yang sangat baik hati. Dia banyak bagi nasihat dan ajar saya macam-macam. Banyak lagi yang dia (Kak Bella) booleh tunjukkan cuma belum masa lagi.
“Kalau orang cakap saya macam Nabila Razali dan sebagainya, saya ambil dari sudut yang positif sebab dia sangat-sangat baik dan sangat berjaya dalam industri,” ujar Iman yang merupakan pelajar Diploma Muzik di Universiti Teknologi MARA (UiTM), Shah Alam.
Baru setahun jagung dalam dunia muzik tanah air, Iman Troye yang bernaung di bawah label XO House telah mencatat 4x Platinum bersamaan RM1 juta ringgit dalam jumlah ‘Talent Management Revenue’.
Single perdananya, Teman mencatatkan jumlah tontonan YouTube antara tertinggi dalam tempoh setahun ini bagi penyanyi tempatan iaitu 45 juta. – K! ONLINE


Jakim tidak pernah keluar SPHM bagi Wang Kripto, Bitcoin dan Forex
Oleh MOHD. HUSNI MOHD. NOOR

28 Oktober 2021, 5:19 pm
PUTRAJAYA – Jabatan Kemajuan Islam Malaysia (Jakim) mengesahkan pihaknya tidak pernah menawarkan Sijil Pengesahan Halal Malaysia (SPHM) bagi mana-mana produk kewangan berasaskan Wang Kripto, Bitcoin dan Forex.
Jakim menerusi hantaran di Facebook Bahagian Hab Halal hari ini berkata, sijil halal yang dikeluarkan kepada syarikat berkenaan juga adalah palsu.
Menurutnya, pengguna dinasihatkan agar lebih berwaspada dan tidak mudah terpedaya dengan pelbagai tipu helah dari pihak-pihak yang tidak bertanggungjawab.
“Kami menerima banyak pertanyaan di media sosial mengenai status SPHM terhadap produk kewangan iaitu Wang Kripto, Bitcoin dan Forex. Sekiranya terdapat sebarang kemusykilan berkaitan penyalahgunaan SPHM, pengguna bolehlah mengemukakan aduan yang lengkap kepada JAKIM.
“Untuk mengetahui produk dan premis makanan yang memiliki SPHM, sila layari Portal Rasmi Halal Malaysia di www.halal.gov.my. Semakan juga boleh dilakukan melalui aplikasi telefon pintar SmartHalal (http://www.smarthalal.com.my/faq.html),” katanya. – K! ONLINE


Mayat mangsa jatuh Jambatan Kedua Pulau Pinang ditemui terapung
Oleh MOHD SYALMIZI HAMID

28 Oktober 2021, 5:09 pm
GEORGE TOWN – Lelaki yang dilaporkan terjatuh dari Jambatan Sultan Abdul Halim Mu’adzam Shah atau dikenali sebagai Jambatan Kedua Pulau Pinang dekat sini awal pagi selasa lalu ditemui mati hari ini.
Mayat mangsa berusia 20 tahun itu ditemui pada hari ketiga operasi mencari dan menyelamat (SAR) dalam keadaan terapung berhampiran tiang 80 di bawah jambatan itu kira-kira pukul 1.30 tengah hari.
Pengarah Maritim Malaysia negeri, Kepten Maritim Abd. Razak Mohamed berkata, pihaknya telah menggerakkan bot PERKASA 1221 bersama aset agensi lain sebaik menerima maklumat daripada nelayan yang menghubungi Pusat Operasi Maritim Malaysia Pulau Pinang.
“Mayat ditemui dalam keadaan terapung di bawah jambatan dan disyaki mangsa terjun yang sedang dicari.
“Mayat kemudiannya dibawa oleh aset Jabatan Bomba dan Penyelamat dengan diiringi aset APMM ke Jeti Polis Marin Batu Uban,” katanya dalam satu kenyataan hari ini.
Beliau berkata, pihak polis kemudiannya mengesahkan bahawa mayat berkenaan adalah mangsa kes terjun yang dilaporkan di jambatan itu.

Menurutnya lagi, mayat mangsa kemudiannya dibawa ke Hospital Pulau Pinang untuk tindakan lanjut.
Dalam kejadian kira-kira pukul 2.40 pagi Selasa lalu, seorang lelaki dilaporkan meninggalkan motosikal di Kilometer (KM) 12.6 Jambatan Kedua Pulau Pinang sebelum bertindak terjun ke dalam laut.
Sementara itu, Kosmo! Online hari ini melaporkan mayat lelaki berusia 33 tahun yang dilaporkan meninggalkan kereta jenis Proton Waja sebelum terjun ke dalam laut di KM 6.8 Jambatan Pulau Pinang kira-kira pukul 5.40 petang semalam ditemui kira-kira pukul 11.20 pagi tadi. – K! ONLINE


Kenderaan dilengkapi iCOPS turut kesan pelaku jenayah
Oleh KOSMO!

28 Oktober 2021, 5:29 pm
Oleh SYED AZLAN SAYID HIZAR
KANGAR – Sebanyak 40 unit kenderaan peronda polis yang dilengkapi teknologi Pengimbas Nombor Pendaftaran Kenderaan (iCOPS) akan digerakkan secara besar-besaran di seluruh negara mulai Januari tahun hadapan.
Penggunaan teknologi iCOPS itu bukan sahaja mampu membantu polis mengesan pesalah trafik, malah pelaku kes jenayah.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mat Kasim Karim berkata, penambahan sebanyak 20 unit iCOPS pada tahun lalu meluaskan lagi skop operasi dan penugasan anggota.
“iCOPS menggunakan teknologi kamera Automated Number Plate Recognation (ANPR) sejak 2015 dan ketika itu lebih tertumpu kepada mengesan kesalahan trafik sekitar Lembah Klang.
“Pada tahun lalu, fungsi iCOPS dipertingkatkan dengan menyimpan data saringan kenderaan bagi membina pangkalan profil data dalam Pusat Data iCOPS,” katanya ketika ditemui selepas majlis memperkenalkan iCOPS di pekarangan Hotel Seri Malaysia di sini hari ini. – K! ONLINE


Syarikat konsesi lebuh raya salur bantuan sempena Deepavali
Oleh NABIL AIMAN NOR AZWAN

28 Oktober 2021, 4:48 pm
PETALING JAYA – Sempena sambutan perayaan Deepavali tidak lama lagi, syarikat-syarikat konsesi lebuh raya dibawah Kumpulan Gamuda telah bekerjasama menganjurkan Program Sumbangan Prihatin Sempena Hari Deepavali.
Program ini dengan kerjasama Pertubuhan Kebajikan Kesayangan Maha yang merupakan antara inisiatif syarikat melaksanakan tanggungjawab korporat sosial (CSR).
Ketua Pegawai Eksekutif Litrak dan Sprint, Encik Sazally Bin Saidi berkata, dia berharap sumbangan yang diberikan dapat membantu mengurangkan beban kewangan pertubahan itu.
“Kami berharap agar sumbangan yang disalurkan dapat membantu meringankan beban Pertubuhan Kebajikan ini menguruskan kehidupan seharian anak-anak di sini.
“Semoga sambutan Deepavali kali ini akan menjadi lebih bermakna untuk mereka walaupun berdepan dengan pelbagai cabaran,” katanya dalam satu kenyataan semalam.
Antara sumbangan yang diberikan adalah bantuan kewangan, barangan runcit bagi keperluan harian, dan juga barangan elektrik kepada Pertubuhan tersebut.

Majlis itu turut dihadiri Encik Shah Rizal Mohamed Fawzi, Ketua Jabatan Komunikasi LITRAK dan SPRINT, Puan Khairani Mohamed Salleh wakil dari KESAS dan Puan Norzana Binti Kasa dari Terowong SMART. – K! ONLINE.


Pengunjung, pemilik pusat hiburan dikompaun RM134,000
28 Oktober 2021, 4:41 pm
KUALA LUMPUR – Akibat melanggar prosedur operasi standard (SOP), 56 pengunjung warga tempatan termasuk dua pemilik premis pusat hiburan di daerah Cheras dikenakan kompaun RM134,000, kelmarin.
Dalam serbuan itu, kesemua pengunjung dikenakan kompaun RM1,500 setiap seorang manakala dua pemilik premis yang berusia antara 23 hingga 51 tahun pula dikompaun masing-masing RM25,000 seorang.
Ketua Polis Daerah Cheras, Asisten Komisioner Muhammad Idzham Jaafar berkata, serbuan tersebut telah dilakukan oleh pasukan daripada Jabatan Siasatan Jenayah (JSJ) Ibu Pejabat Polis Kontinjen (IPK) Kuala Lumpur dan Ibu Pejabat Polis Daerah (IPD) Cheras.
“Menerusi serbuan pertama pukul 10 malam di sebuah pusat hiburan di Taman Miharja, seramai 13 pengunjung termasuk seorang lelaki tempatan yang juga pemilik premis dikenakan kompaun.
“Kita turut merampas beberapa peralatan yang digunakan untuk berhibur seperti satu alat pembesar suara, satu unit amplifier dan tiga unit mikrofon,” ujarnya dalam satu sidang akhbar di IPD Cheras, dekat hari ini.
Menurutnya, pasukan tersebut sekali lagi membuat serbuan di sebuah pusat hiburan di Jalan Loke Yew pada pukul 11.30 malam.

“Hasil pemeriksaan mendapati seorang lelaki menjalankan perniagaan tanpa lesen yang sah dan dia dikenakan kompaun bersama 43 pengunjung kerana terlibat dengan aktiviti hiburan dalam tempoh Perintah Kawalan Pergerakan (PKP) Covid-19.
“Rampasan turut dibuat melibatkan peralatan yang digunakan untuk berhibur seperti satu unit amplifier, satu unit mikrofon dan 44 botol arak pelbagai jenama,” ujarnya.
Jelasnya, kes disiasat di bawah Seksyen 41 (b) Akta Hiburan dan Seksyen 76 Akta Eksais 1976. -K! ONLINE


Labur RM200 juta untuk DHL Kuala Lumpur Gateway
Oleh SITI A'ISYAH SUKAIMI

28 Oktober 2021, 4:43 pm
SEPANG – Penyedia perkhidmatan ekspres antarabangsa, DHL Express bakal untuk membina pintu laluan pengisihan jenis automatik penuh pertamanya di Lapangan Terbang Antarabangsa Kuala Lumpur (KLIA) di sini menerusi pelaburan sebanyak RM200 juta.
Pembinaan kemudahan tersebut terletak di Terminal Kargo Udara KLIA 1 (KACT1) dengan keluasan 13,422 meter persegi serta dijangka siap menjelang suku pertama 2023.
Pengarah Urusan DHL Express Malaysia dan Brunei, Julian Neo berkata, fasiliti ini bukan sahaja akan menambah saiz kelengkapan DHL Express sedia ada di Kuala Lumpur sebanyak tiga kali ganda, bahkan meningkatkan kapasiti pemprosesan penghantaran sebanyak lebih 400 peratus.
“Kemudahan ini akan dilengkapi dengan sistem pengisihan automatik yang boleh mengendalikan 10,000 bungkusan sejam, 24 jam sehari berbanding dengan 2,400 bungkusan sejam buat masa ini.
“Ia akan menjadi kemudahan pengisihan automatik kedua dalam rangkaian Asia Tenggara DHL Express selepas Singapura,” katanya berucap pada majlis pecah tanah DHL Kuala Lumpur Gateway di sini hari ini. -K! ONLINE


Tujuh lagi PKRC di Kelantan ditutup
Oleh ROHANA MOHD. NAWI

28 Oktober 2021, 5:25 pm
KOTA BHARU – Tujuh daripada 15 buah Pusat Kuarantin dan Rawatan Covid-19 (PKRC) di Kelantan dijangka akan ditutup sepenuhnya berikutan kes jangkitan Covid-19 ketika ini menunjukkan penurunan.
Pengarah PKRC Kelantan, Dr. Mohd. Zurairie Mohd. Zubir berkata, ketujuh-tujuh PKRC itu kini berada dalam keadaan bersedia dan tidak lagi menerima pesakit Covid-19.
Katanya, PKRC yang bakal ditutup adalah Kompleks Serbaguna Gua Musang, Pusat Tarbiyah Islam Kelantan (Pengkalan Chepa), Kompleks Belia Dan Sukan (Panji), Institut Kemahiran Belia Negara (Bachok), Dewan Jubli Perak (Kota Bharu), Kolej Kemahiran Mara (Pasir Mas) dan Sekolah Menengah Kebangsaan (SMK) Kampung Laut (Tumpat).
“Setakat ini, kesemua PKRC itu hanya menempatkan seramai 150 orang pesakit berbanding 200 hingga 250 orang sebelum ia akan ditutup sepenuhnya tidak lama lagi.
“Setakat ini, pesakit Covid-19 tahap satu hingga empat dimasukkan ke PKRC manakala tahap lima dihantar ke hospital,” katanya ketika ditemui pemberita selepas melawat Ibu Pejabat Persatuan Bulan Sabit Merah Cawangan Kelantan, di sini hari ini.-K! ONLINE


Jurugambar antara tiga individu ditahan edar dadah
28 Oktober 2021, 5:14 pm
KUALA LUMPUR – Tindakan seorang jurugambar ‘freelance’ bersama dua rakan menjadikan kenderaan milik sendiri untuk mengedar dadah terbongkar selepas mereka ditahan polis di tepi Jalan Menara Gading 1, Taman Connaught, Cheras, dekat sini semalam.
Jurugambar bersama dua rakannya yang bekerja sebagai tukang masak di sebuah hotel di ibu negara dan penghantar makanan diberkas Ketua Balai Polis Cheras bersama anggota Operasi Pencegahan Jenayah (CPJ) pada pukul 2.20 petang.
Ketua Polis Daerah Cheras, Asisten Komisioner Muhammad Idzam Jaafar berkata, tangkapan dilakukan selepas pihak polis mendapati kereta jenis Nissan Almera hitam yang dinaiki suspek dalam keadaan mencurigakan.
“Hasil pemeriksaan di dalam kenderaan milik salah seorang suspek itu, polis berjaya merampas 500 biji pil disyaki dadah jenis eramin 5 seberat 128.5 gram serta daun ketum seberat satu kilogram (kg).
“Siasatan mendapati kesemua suspek yang berumur lingkungan 19 hingga 37 tahun itu bekerja sebagai tukang masak di sebuah hotel, penghantar makanan dan suspek ketiga merupakan jurugambar ‘freelance’,” ujarnya dalam sidang akhbar di Ibu Pejabat Polis Daerah (IPD) Cheras, dekat sini hari ini.
Jelas beliau, semakan mendapati suspek pertama (tukang masak) mempunyai satu rekod jenayah lampau dan suspek kedua (penghantar makanan) mempunyai dua rekod jenayah berkaitan dadah.

“Nilai rampasan dadah dianggarkan berjumlah RM7,500 manakala rampasan daun ketum boleh dibekalkan kepada 500 penagih dadah di sekitar Lembah Klang,” ujarnya.
Katanya, kesemua suspek direman selama tujuh hari bermula hari ini sehingga 3 November 2021 di bawah Seksyen 117 Kanun Prosedur Jenayah (KPJ).
Ujarnya, kes juga disiasat di bawah Seksyen 39B, Seksyen 15(1)(a) Akta Dadah Berbahaya (ADB) 1952 dan Seksyen 30(3) Akta Racun 1952. – K! ONLINE


Mayat nelayan hilang tiga hari ditemui terapung
Oleh WAT KAMAL ABAS

28 Oktober 2021, 4:32 pm
PARIT BUNTAR – Mayat nelayan tempatan yang dilaporkan terjatuh ke dalam laut pada pagi Selasa lalu ditemui terapung pada jarak 7.4 batu nautika arah barat muara Kuala Kurau dekat sini pagi tadi.
Kehilangan mangsa, Ong Boon Lai, 40, disedari tiga rakannya pada kedudukan 0.6 batu nautika arah barat daya muara perairan muara Kuala Kurau kira-kira pukul 6.30 pagi.
Pengarah Zon Maritim Kuala Kurau, Komander Maritim, Mohd. Sharenliza Ghazali berkata, mayat mangsa ditemui nelayan kira-kira pukul 9.45 pagi.
“Operasi mencari dan menyelamat (SAR) telah memasuki hari ketiga dan mayat yang ditemui terapung ini dipercayai adalah nelayan yang dicari.
“Mayat telah dibawa ke Jeti Marin Kuala Kurau untuk tujuan pengecaman waris sebelum diserahkan kepada polis bagi urusan selanjutnya,” katanya dalam satu kenyataan.
Operasi pencarian mangsa sebelum itu disambung pukul 8 pagi tadi setelah ditangguhkan semalam melibatkan buah bot dengan 16 anggota penyelamat pelbagai agensi. -K! ONLINE


30 ekor gajah liar cari makanan dekat jalan raya Hulu Tembeling
Oleh HARIS FADILAH AHMAD

28 Oktober 2021, 4:13 pm
JERANTUT – Senario gajah liar berkeliaran dan berulang alik antara hutan dengan  pinggir kampung dan ladang sawit merupakan pandangan biasa bagi penduduk pedalaman Hulu Tembeling di sini.
Ini berkemungkinan besar kerana haiwan liar berkenaan sudah ketiadaan habitat dan kawasan rayau mencari makanan di hutan simpan Hulu Tembeling yang telah diteroka untuk perladangan dan sebagainya.
Dalam kejadian kira-kira pukul 6 petang semalam sekumpulan 30 ekor gajah liar dewasa dan lima anak merayau mencari makanan di sekitar Kampung Kuala Sat di Hulu Tembeling dekat sini.
Penduduk Kampung Kuala Sat, Zulkifli Jamaluddin, 57, berkata, dia bersama dua orang rakannya yang dalam perjalanan ke Kampung Bantal terserempak dengan kawanan gajah liar itu berkeliaran di pinggir hutan berdekatan jambatan di jalan raya Kampung Kuala Sat di sini.
“Saya dalam perjalanan ke Kampung Bantal, tiba-tiba ternampak kawanan haiwan liar ini tidak jauh daripada Jambatan Relop sedang merayau-rayau mencari makanan di pinggir hutan di sini.
“Kumpulan gajah ini menarik perhatian kami kerana haiwan ini langsung tidak mempedulikan manusia dan bunyi kenderaan di sini malahan terus mencari makanan seperti daun pokok kecil dan mematahkan tumbuhan yang boleh dimakan,”katanya di Kampung Kuala Sat, Hulu Tembeling di sini hari ini.

Zulkifli berkata, dia sempat merakamkan gambar sambil mengira bilangan gajah liar itu sebanyak 30 ekor termasuk lima ekor anak yang turut mencari makanan.
Katanya, dia kerap terserempak dengan haiwan liar itu melintas jalan di kawasan Bukit Awan berdekatan Kampung Pagi hingga Kampung Kuala Sat pada sebelah petang dan malam kerana kawasan itu masih ada sumber makanan termasuk ladang sawit dan tanaman pertanian penduduk berkenaan. -K! ONLINE


Harga murah tidak kurangkan keberkesanan kit ujian kendiri
Oleh ZULKIFLI MANZOR

28 Oktober 2021, 4:27 pm
KUALA LUMPUR – Kerajaan memberi jaminan penurunan harga kit ujian kendiri Covid-19 di pasaran yang dijangka bermula akhir bulan ini tidak akan mengurangkan fungsi dan keberkesanannya.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, setiap kit ujian kendiri Covid-19 yang mahu dijual mesti memperoleh kelulusan Pihak Berkuasa Peranti Perubatan (MDA).
“Kit ujian kendiri Covid-19 perlukan kelulusan MDA. Perlu melalui proses penilaian MDA. Selepas diluluskan baru dibenarkan dijual. Kalau tidak diluluskan maka ia suatu untuk dijual.
“Ini bermakna tiada kerisuan. Kit ujian kendiri Covid-19 yang ada cop MDA boleh dibeli dengan senang hati,” katanya pada persidangan Dewan Rakyat hari ini. – K! ONLINE


Kualiti bekalan air Selangor ikut piawaian KKM, WHO
Oleh ISKANDAR SHAH MOHAMED

28 Oktober 2021, 4:35 pm
KLANG – Kualiti bekalan air bersih dan terawat di Selangor mengikuti piawaian ditetapkan Kementerian Kesihatan (KKM) dan Pertubuhan Kesihatan Sedunia (WHO).
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, pihaknya memahami kebimbangan pengguna mengenai isu air mentah dari Sungai Klang yang dirawat bagi Skim Bekalan Air Rasau.
Katanya, kerajaan negeri sudah dimaklumkan Pengurusan Air Selangor Sdn. Bhd. (Air Selangor) mengenai sistem yang digunakan untuk merawat air tersebut.
“Kita sudah memantau sistem ozon berkenaan yang dilihat bagus dan berkesan untuk merawat air tercemar.
“Justeru, kualiti air bersih yang dibekalkan kepada rakyat negeri ini masih mengikuti piawaian KKM dan WHO,” katanya ketika meninjau projek pembinaan Taman Rekreasi Mangrove Point, Pelabuhan Klang di sini, hari ini.


Malaysia, Indonesia sepakat tingkatkan kerjasama pertahanan
Oleh NUR HUDA MUSA

28 Oktober 2021, 4:29 pm
PETALING JAYA – Malaysia dan Indonesia berkongsi komitmen untuk meningkatkan lagi kerjasama antara Angkatan Tentera Malaysia (ATM) dan Tentera Nasional Indonesia (TNI) bagi memperkukuh kawalan keselamatan di sempadan Malaysia-Indonesia, terutamanya menerusi pengoperasian Pos-Pos Gabungan.
Menteri Kanan Pertahanan, Datuk Seri Hishammuddin Tun Hussein berkata, Menteri Pertahanan Indonesia, Prabowo Subianto juga bersetuju untuk meneruskan latihan bersama antara angkatan tentera negara masing-masing dalam usaha menangani ancaman pengganas melalui LATGABMA MALINDO DARSASA.
“Latihan bersama yang dilaksanakan pada tahun hadapan ini akan melibatkan kerjasama ketigatiga cabang perkhidmatan dari angkatan tentera serta pasukan polis kedua-dua negara.
“Buat masa ini, operasi gabungan antara Tentera Darat Malaysia (TDM) dan TNI adalah di enam penempatan Pos Gabungan yang tertumpu di sempadan Sarawak-Kalimantan,” katanya dalam satu kenyataan di sini hari ini.
Beliau berkata demikian susulan pertemuan bersemuka pertama antara Menteri Pertahanan kedua-dua negara sejak pandemik melanda dunia.
Lawatan kerja selama sehari itu juga susulan perbincangan secara sidang video pada 4 Oktober lepas.

Dalam pada itu, Hishammuddin berkata, kedua-dua belah pihak juga sepakat untuk mengukuhkan kerjasama pertahanan sedia ada apabila buat pertama kalinya satu Memorandum Persefahaman (MoU) yang memfokuskan terhadap kerjasama pertahanan menyeluruh bakal dilaksanakan dan ditandatangani awal tahun hadapan.
“Sementara itu, saya dan TYT Prabowo juga berbincang mengenai inisiatif Trilateral Cooperative Arrangement (TCA) yang saya mulakan bersama Menteri Pertahanan Indonesia sebelum ini, TYT Ryamizard Ryacudu dan Setiausaha Pertahanan Filipina, TYT Delfin N. Lorenzana pada tahun 2017.
“Kami saling menzahirkan penghargaan atas komitmen penuh angkatan tentera masingmasing dalam menjayakan TCA melalui rondaan udara dan maritim. Namun pada masa yang sama, kami juga bersetuju bahawa inisiatif ini masih mempunyai ruang yang boleh ditambah baik demi menangani ancaman di Laut Sulu dan Sulawes,” ujarnya.
Sehubungan itu katanya, kedua-dua pihak bersepakat untuk sekali lagi meningkatkan kerjasama menerusi TCA di peringkat Menteri Pertahanan ketiga-tiga negara. – K! ONLINE


Kerajaan mohon lucut wang Alvin Goh, isteri Addy Kana
Oleh NUZULSHAM SHAMSUDDIN

28 Oktober 2021, 4:24 pm
KUALA LUMPUR – Kerajaan Malaysia memohon untuk melucutkan hak wang dalam akaun peribadi ahli perniagaan, Alvin Goh, isteri ‘Datuk’ Addy Kana dan tiga syarikat mereka berjumlah RM517,113.33 selepas disyaki terlibat dalam aktiviti haram.
Permohonan itu difailkan pada 29 September lalu melalui beberapa notis usul dengan menamakan Alvin atau nama sebenarnya, Goh Leong Yeong, 33, dan syarikat miliknya, Malaysia House of Internet Sdn. Bhd. dan Networld Computer (KL) Sdn. Bhd. sebagai responden.
Turut dinamakan sebagai responden ialah isteri Addy Kana, ‘Datin’ Alyaa Suhaila Mohamad Shariff, 34, dan syarikat Nine Nine International Sdn. Bhd. Addy Kana atau nama sebenarnya, Zaidi Kanapiah, 33, dan Alyaa merupakan pengarah syarikat Nine Nine.
Berdasarkan dokumen, antara alasan permohonan itu adalah wang-wang tersebut merupakan hasil aktiviti aktiviti haram iaitu sindiket pusat operasi perdagangan kripto tanpa lesen dan judi online yang  merupakan kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.
Terdahulu, semasa prosiding di Mahkamah Tinggi di hadapan Hakim Mohamed Zaini Mazlan hari ini, kerajaan selaku pemohon diwakili Timbalan Pendakwa Raya, Ahmad Akram Gharib manakala Alvin, Alyaa dan syarikat mereka diwakili peguam Lim Jin Wen dan Effa Azuin Aidrul Hisham.
Berita berkaitan: Alvin Goh, adik mengaku tak bersalah terima RM2.14 juta

Hakim Mohamed Zaini Mazlan menetapkan 23 Disember ini untuk pengurusan kes berhubung status pengeluaran notis warta kepada pihak ketiga.
Pewartaan notis itu bagi membolehkan pihak berkepentingan terbabit untuk tampil ke mahkamah pada hari yang akan ditetapkan kemudian bagi memberikan alasan mengapa harta berkenaan tidak sepatutnya dilucut hak oleh kerajaan.
Menerusi notis usul tersebut, kerajaan melalui Jabatan Peguam Negara (AGC) memohon untuk melucutkan wang daripada tiga akaun peribadi Alvin berjumlah RM60, 232.01 dan dari akaun-akaun syarikat miliknya, Malaysia House of Internet (RM10,588.94) dan Networld Computer (RM16,721.75).
Berita berkaitan: SPRM diminta kongsi maklumat berhubung Addy Kanna
Turut dimohon untuk dilucutkan hak ialah wang daripada lima akaun peribadi Alyaa berjumlah RM353,723.81 dan daripada akaun syarikat Nine Nine yang mana sebanyak RM75,846.82.
Kesemua akaun-akaun itu dibekukan oleh Suruhanjaya Pencegahan Rasuah Malaysia (SPRM) antara Disember tahun lalu dan Januari lalu.
Pada 12 April lalu, Alvin dan adiknya, Goh Yeong Hui yang merupakan Pengarah Malaysia House of Internet didakwa di Mahkamah Sesyen di sini atas tujuh pertuduhan menerima wang hasil aktiviti haram berjumlah RM2.14 juta.
Pada 27 April lalu, Mahkamah Persekutuan membebaskan Addy Kana dan dua anggota polis yang sebelum itu ditahan mengikut Akta Pencegahan Jenayah (POCA) 1959.
Penahanan mereka dikaitkan dengan sindiket perjudian online.-K! ONLINE


Hakim, Timbalan Pendakwa Raya, peguam lepas, bebas tuduhan rasuah
Oleh MOHD YUNUS YAKKUB

28 Oktober 2021, 4:02 pm
SHAH ALAM – Tiga pengamal undang-undang dilepas dan dibebaskan oleh Mahkamah Sesyen hari ini atas tuduhan rasuah RM17,500 berhubung hukuman kepada pendatang asing tanpa izin (PATI), dua tahun lalu.
Mereka adalah bekas Hakim Mahkamah Sesyen Kuala Kubu Bharu, Azmil Muntapha Abas, 47 ; Timbalan Pendakwa Raya Khairul Azhwa Yusrie Mohamad, 34 dan Peguam Noor Amirul Nazreen, 33.
Hakim Rihaida Rafie memutuskan demikian selepas pihak pendakwaan gagal membuktikan kes prima facie di akhir pendakwaan.
Rihaida dalam penghakimannya berkata, siasatan dilakukan pegawai penyiasat adalah lemah, tidak menyeluruh serta gagal mengambil tindakan seterusnya mengakibatkan kelompongan dalam siasatan kes pihak pendakwaan.
Tambah Rihaida, hanya satu elemen pendakwaan berjaya dibuktikan iaitu Azmil Muntapha dan Khairul Azhwa sebagai penjawat awam.
“Bagi elemen kedua pula tiada persetujuan bagi ketiga-tiga tertuduh menerima suapan tersebut kerana hanya menjurus kepada tertuduh pertama sahaja (Noor Amirul).

“Selain itu, tiada sebarang perbincangan atau komunikasi bagi semua tertuduh dan keterangan saksi menyatakan wang tersebut adalah dipersetujui untuk diterimakan sebagai satu suapan sebagai upah untuk tertuduh ketiga (Azmil Muntapha) dalam menjatuhkan hukuman denda terhadap PATI,” jelasnya.
Ketiga-tiga tertuduh didakwa secara rasuah menerima suapan wang tunai sebanyak RM17,500 daripada Wong Chiew Hoong, 40, sebagai upah kepada Azmil untuk menjatuhkan hukuman denda sahaja ke atas PATI yang melakukan kesalahan di bawah perenggan 6(1)(c) Akta Imigresen 1959/63.
Mereka didakwa melakukan kesalahan itu di Mahkamah Sesyen Kuala Kubu Bharu, antara 9.30 pagi hingga 2.45 petang, 17 Julai lalu.
Pertuduhan dikemukakan mengikut perenggan 16(a)(B) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah subseksyen 24(1) akta sama.
Sabit kesalahan boleh dipenjara sehingga 20 tahun dan denda tidak kurang lima kali ganda nilai suapan atau RM10,000 atau kedua-duanya.
Azmil Muntapa kini bertugas sebagai pegawai undang-undang di Istana Kehakiman di Putrajaya.
Dia sebelum ini adalah majistret bagi prosiding inkues kematian Teoh Beng Hock, setiausaha politik kepada Exco Selangor ketika itu, Ean Yong Hian Wah, di dalam tahanan SPRM pada 16 Julai 2009.
Manakala, Khairul Azhwa sebelum ini adalah Timbalan Pendakwa Raya di Mahkamah Kuala Kubu Bharu.
Pendakwaan dikendalikan Timbalan Pendakwa Raya SRPM Allan Suman Pillai dan Maziah Mohaidi manakala Azmil Muntapha diwakili peguam Ridha Abdah Subri dan Hamdan Hamzah.
Khairul Azhwa dan Noor Amirul mewakili diri mereka sendiri.
Sepanjang prosiding bermula 6 November 2019 itu telah mengemukakan 28 saksi pendakwaan dan 89 eksibit (bahan bukti). -K!ONLINE


Program Kebun Komuniti akan diperluaskan ke seluruh PPR
Oleh SUBKHI SUDARJI

28 Oktober 2021, 4:19 pm
PUTRAJAYA – Program Kebun Komuniti yang mampu meningkatkan pendapatan penduduk setempat melalui aktiviti pertanian akan diperluaskan pelaksanaan di seluruh Projek Perumahan Rakyat (PPR) di seluruh negara.
Timbalan Menteri Perumahan dan Kerajaan Tempatan (KPKT), Datuk Seri Dr. Ismail Abd. Muttalib berkata, kementerian bercadang untuk melaksanakan Program Kebun Komuniti di 50 PPR terpilih dengan kerjasama dari kerajaan negeri dan Pihak Berkuasa Tempatan, menjelang hujung tahun hadapan.
Katanya, setakat ini Program Kebun Komuniti telah dijalankan di 15 PPR yang terpilih melalui Pejabat Sekretariat Muafakat Komuniti.
“Sekretariat tersebut yang bertindak sebagai pemudah cara akan membantu penduduk berkolaborasi dengan Jabatan Pertanian dalam memastikan kebun komuniti ini dapat direalisasikan.
“Program Kebun Komuniti ini merupakan inisiatif KPKT bersama Kementerian Pertanian dan Industri Makanan dalam usaha meningkatkan pendapatan penduduk setempat melalui aktiviti pertanian,” katanya selepas merasmikan Majlis Hari Inovasi KPKT Tahun 2021 hari ini. -K! ONLINE


Sembilan penumpang risikokan diri naik bot tiada lesen
Oleh MOHD SYALMIZI HAMID

28 Oktober 2021, 4:10 pm
GEORGE TOWN – Sembilan penumpang termasuk seorang kanak-kanak berusia lapan tahun merisikokan diri sendiri apabila menaiki sebuah bot tanpa lesen di perairan negeri ini semalam.
Bot berkenaan ditahan Maritim Malaysia (APMM) Pulau Pinang semasa Op Pertiwi kira-kira pukul 5.40 petang di kedudukan 0.2 batu nautika timur Batu Uban dekat sini.
Pengarah Maritim Negeri, Kepten Maritim Abd. Razak Mohamed berkata, bot tanpa nombor pendaftaran itu ditahan ketika dalam perjalanan membawa penumpang untuk melakukan aktiviti memancing.
“Bot penumpang tersebut dikendalikan tekong warga tempatan berumur 17 tahun sambil membawa sembilan penumpang warga tempatan termasuk seorang kanak-kanak berumur di antara 8 hingga 64 tahun.
“Kita dapati pengendalinya gagal mengemukakan lesen bot serta kebenaran membawa penumpang semasa pemeriksaan dilakukan,” katanya dalam satu kenyataan hari ini.
Menurutnya, bot berkenaan kemudiannya diiring ke Jeti Polis Marin Batu Uban di sini sebelum tekong dan penumpang dibawa ke Ibu Pejabat APMM Pulau Pinang untuk siasatan lanjut.

“Kami ingin tegaskan kepada semua pemilik dan tekong bot supaya sentiasa memastikan prosedur dan peraturan dipatuhi mengikut undang-undang.
“Penumpang juga harus peka sekiranya ingin menggunakan pengangkutan laut dengan memastikan bot yang dinaiki memiliki lesen dan berdaftar agar tahap keselamatan mereka lebih terjamin sekiranya berlaku sesuatu yang tidak diingini,” katanya lagi.
Beliau berkata, kes disiasat di bawah Seksyen 474 (1) Ordinan Perkapalan Saudagar 1952, iaitu beroperasi tanpa lesen bot sah yang boleh didenda sehingga RM10,000 jika didapati bersalah.
Menurutnya, orang ramai yang ingin membuat aduan salah laku jenayah maritim atau melaporkan kejadian kecemasan diminta menghubungi talian hotline Pusat Operasi Maritim Negeri Pulau Pinang di talian 04-2626146 atau talian kecemasan MERS 999. – K! ONLINE


Pelajar mengaku bercinta dengan suami orang untuk kajian
Oleh NUR HUDA MUSA

28 Oktober 2021, 4:25 pm
PETALING JAYA – Media sosial sejak semalam kecoh dengan pengakuan seorang pelajar jurusan syariah yang memberitahu sedang bermain cinta dengan suami orang untuk tujuan kajian.
Perkongsian yang dikongsi pelajar itu dimuatnaik di laman Facebook Viral Muafakat Johor tanpa si penulis mendedahkan identiti dirinya yang sebenar.
Melalui hantaran tersebut, pelajar berkenaan mengaku menjadikan suami orang sebagai responden untuk mengkaji kecurangan lelaki dalam rumah tangga dan kebanyakan respondennya ialah merupakan pekerja makan gaji yang tinggal di Kuala Lumpur.
“Cara kerja saya adalah bercinta selama seminggu dan keluar bersama sebanyak dua kali. Sebelum itu, saya ingin meminta maaf sekiranya suami tersebut berkemungkinan suami kakak-kakak sekalian.
“80 peratus dari responden saya ini mula jatuh cinta dengan saya dan mengajak saya untuk berkahwin walaupun tempoh perkenalan hanya seminggu. Ada yang sanggup beli telefon dan kad sim baru semata-mata untuk menghubungi saya. Ramai yang mengadu ingin dibelai dan inginkan kasih sayang,” katanya.
Wanita itu juga turut menyenaraikan secara ringkas dapatan kajiannya itu yang menunjukkan antara punca pasangan suami isteri berpisah angkara kemunculan orang ketiga.

“Secara keseluruhannya, apa yang dapat saya simpulkan tentang punca kecurangan responden saya ini ialah, isteri terlalu sibuk dengan media sosial sehingga lupakan suami, isteri sudah tidak kelihatan cantik dan tidak terurus Isteri tidak mahu melayan nafsu batin suami.
“Seterusnya, isteri sudah tidak hormat pada suami, bercakap dirumah pun “aku kau”. Perempuan di luar yang lebih menggoda,” ujarnya.
Bagaimanapun, apa yang menarik perhatian orang ramai ialah apabila di akhir hantaran itu, wanita tersebut mengaku terjatuh cinta dengan salah seorang respondennya yang merupakan seorang penguat kuasa kerajaan.
“Jadi, saya ingin ajukan soalan terbuka kepada pihak suami. Apa sebenarnya yang suami inginkan dari seorang isteri? Layanan setiap hari? Kelihatan cantik setiap saat? Zuhud dan lupakan media sosial?
“Dan khilaf saya, terjatuh cinta dengan salah seorang responden saya, penguatkuasa di Pusat Transformasi Bandar (UTC). Maaf akak, saya dah mula sayang suami akak,” katanya.
Tinjauan Kosmo! di ruang komen mendapati rata-rata netizen terhibur dengan hantaran itu yang dianggap hanya rekaan. Bagaimanapun, ada juga para wanita yang meluahkan perasaan marah terhadap para lelaki yang memberi pelbagai alasan mahu berlaku curang terhadap isteri.
“Pegang satu konsep, kalau dia tak setia pada isterinya, dia juga akan buat benda yang sama pada kita. Belum kahwin semua indah, dah kahwin barulah faham erti rumahtangga,” kata Aisyah.
“Bila rumahtangga tak dipandang dengan rahmah, sakinah, mawaddah inilah jadinya. Kalau nak isteri cantik berseri macam waktu bercinta, jangan kacau duit isteri, jangan bebankan isteri dengan tanggungjawab seorang suami.Anak-anak jangan bagi isteri jaga, cari orang gaji. Boleh?,” kata Siti Murtiah. – K! ONLINE


Aliff Syukri nasihat Sajat jangan tinggal solat
Oleh KOSMO!

28 Oktober 2021, 3:12 pm
BagusPETALING JAYA – “Popular memang seronok tetapi aku sendiri tak boleh melalui kehidupan seperti kau.”
Itu antara kata-kata usahawan kosmetik terkenal, Datuk Aliff Syukri ketika mengulas tentang kehidupan Nur Sajat yang memberi impak besar terhadap kehidupannya sendiri.
Kata pelakon filem Badang, ‘kehilangan’ Nur Sajat telah mengajarnya untuk hidup secara bersederhana.
“Kehilangan kau memberi pengajaran kepada aku untuk terus bersederhana. Melihat nasib kau, aku sendiri tak sanggup untuk melalui detik tersebut.
“Aku hanya mampu berdoa untuk Allah SWT beri percaturan terbaik untuk semua. Bila sudah jadi begini, aku jadi lebih matang dan kurangkan sikap ‘gila-gila’,” katanya dalam satu sesi siaran langsung Instagram malam tadi.
Tambah Aliff, dia juga sempat bersolorah agar Saja tidak terlalu melayan segala komen negatif netizen yang dilemparkan terhadapnya.

“Harap kau sentiasa mendekatkan diri dengan Allah dan ke arah kebaikan. Aku tahu kau orang yang baik.
Tak perlu balas-membalas komen negatif daripada netizen.Mereka buat begitu sebab cemburukan kecantikan kau,” guraunya.
Aliff juga menitipkan nasihat agar penyanyi lagi Bobo Di Mana itu tidak meninggalkan perintah Allah.
“Jangan lupa solat. Biar Allah sahaja yang nilai kita.
“Aku sentiasa doakan yang baik-baik untuk kau,” ujarnya lagi.
Terdahulu, pada 18 Oktober lalu, Sajat, telah berhijrah ke Australia selepas dipercayai mendapat kelulusan ‘tiket’ kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).
Sebelum itu, polis turut mengesahkan Sajat ditahan di sebuah kondominium mewah di Bangkok, Thailand bersama seorang lelaki berperwatakan seperti wanita warganegara tersebut ketika serbuan pihak imigresen Thailand pada 8 September lalu.
Pada 9 September lalu, Sajat didakwa di mahkamah Thailand atas kesalahan berkaitan Imigresen di negara berkenaan dan dibebaskan sehari kemudian dengan jaminan AS$2,000 (RM8,343) yang dibuat oleh seorang warga tempatan.
Kosmo! baru-baru ini, melaporkan Sajat bakal tersenarai dalam kalangan individu muflis di negara ini selepas pemfailan pemiutang dilakukan terhadapnya di Mahkamah Tinggi di sini – K! ONLINE


8,000 klinik swasta dan pakar sedia ambil alih program vaksinasi
Oleh SALEHUDIN MAT RASAD

28 Oktober 2021, 3:59 pm
BERA – Kira-kira 8,000 klinik swasta dan pakar yang berdaftar dengan Kementerian Kesihatan Malaysia (KKM) akan mengambilalih program vaksinasi selepas Pusat Pengambilan Vaksinasi ditutup.
Timbalan Menteri Kesihatan 1, Datuk Dr. Noor Azmi Ghazali berkata, klinik swasta dan pakar bukan sahaja berfungsi pada hari-hari biasa tetapi juga ketika musim tengkujuh yang dijangka melanda pantai timur pertengahan bulan depan.
“Sebelum ini kita sudah ada lebih 2,000 klinik swasta berdaftar bagi Program Imunisasi COVID-19 Kebangsaan (PICK), dan sekarang kita ada 8,000 lebih yang akan meneruskan program (vaksinasi) ini.
“Ini bermakna program suntikan vaksin tidak akan terjejas sepanjang musim tengkujuh dan kita juga yakin dapat melengkapkan proses suntikan vaksin untuk remaja pada 21 November ini,”katanya dalam sidang akhbar selepas melawat pusat pemberian vaksin (PPV) Dewan Sekolah Jenis Kebangsaan Cina Triang Dua di sini, hari ini.
Menurut Noor Azmi, pada masa ini sudah banyak PPV termasuk PPV mega ditutup dan proses vaksinasi akan diserahkan kepada klinik swasta dan pakar. -K! ONLINE


Poligami, Ezlynn terkejut ramai mahu jadi calon madu
Oleh HANISAH SELAMAT

28 Oktober 2021, 3:01 pm
PETALING JAYA – Baru menyuarakan hasrat melengkapkan empat isteri untuk suami tercinta, penyanyi Ezlynn teruja dalam masa terkejut apabila niat baiknya meraih maklum balas positif daripada ramai wanita lain yang sudi berkongsi kasihnya.
Katanya, hasrat berpoligami yang sudah tersemat sebelum bertemu jodoh dengan teman hidupnya kini, Wan Hafizam itu sudah disuarakan selepas beberapa hari mereka mendirikan rumah tangga.
“Sebenarnya suami terkejut ketika saya luahkan hajat meminta dia melengkapkan poligami kepada empat isteri yang dibolehkan dalam Islam kerana saya yakin dia mampu menggalas tanggungjawab tersebut pada masa akan datang.
“Kemudian saya kongsikan pencarian misi empat madu itu di dalam laman sosial namun dengan persetujuannya dulu memandangkan perkara sebegini tetap bergantung kepada keputusannya.
“Bagi saya, suami adalah milik Allah dan kebahagiaan suami penting adalah segala-galanya selain saya hanya mahu mencari saham akhirat dengan reda serta syafaat Rasulullah.
“Selain berjumpa sendiri beberapa calon, menerusi hebahan di laman sosial saya terkejut apabila ada ramai lagi wanita yang sedia hidup bermadu,” katanya yang kini bergelar isteri kedua.

Menurut Ezlynn, setakat ini sekitar lima orang wanita ada menghubungi dan menyatakan kesediaan untuk hidup bermadu dengannya.
Terdahulu, pemilik nama sebenar Ezlynn Ariffin, 39, itu mengumumkan bertemu jodoh dengan penderma hati pertama negara, Wan Mohd Hafizam Wan Ismail, 45, pada awal September. Majlis pernikahan mereka bagaimanapun hanya dihadiri keluarga terdekat.
Ezlynn memaklumkan detik perkenalan mereka bermula apabila sama-sama terbabit dalam aktiviti amal dalam sebuah badan bukan kerajaan (NGO) tahun lalu.
Sebelum ini penyanyi Hi Hi Bye Bye itu pernah berkahwin tetapi ikatan mereka terputus tanpa dikurniakan cahaya mata manakala Wan Hafizam pula mempunyai tiga anak menerusi perkahwinan pertamanya.
Sementara itu, Ezlynn yang menegaskan tidak pernah merahsiakan statusnya hidup bermadu mengakui kehidupan bersama suami tercinta terus disulami bahagia.
Lebih selesa tidak menyentuh pihak lain, katanya pada tahap dia hanya mencari reda Allah selain mendapat restu suami untuk melayari kehidupan dan kerjaya seni dengan lebih berkat. – K! ONLINE


Bomba mungkin beku cuti jika banjir kritikal tahun ini
Oleh MOHAMAD FAIZAL HASHIM

28 Oktober 2021, 3:06 pm
JOHOR BAHRU – Jabatan Bomba dan Penyelamat Malaysia (JBPM) tidak menolak kemungkinan untuk membekukan cuti keseluruhan anggota sekiranya berdepan dengan situasi banjir yang kritikal pada musim tengkujuh tahun ini.
Ketua Pengarahnya, Datuk Seri Mohammad Hamdan Wahid berkata, langkah itu bergantung kepada tahap kritikal yang akan dilalui di kawasan yang berisiko seperti di beberapa buah negeri termasuk di Pantai Timur.
Katanya, sekiranya keadaan tidak begitu mendesak, hanya 20 peratus keanggotaan sahaja dibenarkan untuk bercuti selain mendapatkan bantuan JBPM Negeri yang tidak terjejas banjir seperti di Kuala Lumpur, Putrajaya dan Negeri Sembilan.
“Kita akan lihat indikator keadaan banjir pada ketika itu. Jika keadaannya terlalu teruk, kita terpaksa bekukan cuti keseluruhan anggota di kawasan yang terjejas malah yang tengah bercuti akan dipanggil bekerja.
“Negeri yang tidak terkesan akan membantu di kawasan berisiko tinggi supaya tenaga kerja dan logistik mencukupi. Kita juga akan mendapatkan khidmat bantuan Bomba Komuniti dan Sukarela bagi turut membantu,” katanya.
Beliau berkata demikian selepas Majlis Penganugerahan Pingat Kebesaran Jabatan dan Anugerah Perkhidmatan Cemerlang tahun 2020 di sebuah hotel di sini semalam. -K! ONLINE


Dikecam berbikini, Sajat tegaskan sudah tinggalkan Malaysia
Oleh KOSMO!

28 Oktober 2021, 3:02 pm
PETALING JAYA – Usahawan kontroversi, Muhammad Sajjad Kamaruz Zaman atau Sajat ‘panas’ apabila dikecam orang ramai berhubung hantaran terbaharu di Instagramnya hari ini.
Menerusi perkongsian itu, Sajat berkata, dia berasa hairan kenapa orang ramai masih mahu mengecam dia memakai bikini sambil menegaskan dia sudah tidak menetap di Malaysia lagi.
“Kamu semua memang tak boleh tengok orang senang, saya dah kata Australia ini negara bebas kenapa nak kecam seolah-seolah saya duduk di Malaysia.
“Boleh tak selepas ini jangan menyibuk,” katanya.
Menurut Sajat, dia juga enggan dikaitkan dengan agama dan meminta semua pihak menghormati sebagai ‘human being’.
Dalam pada itu, Sajat turut menjelaskan, dia kini gembira berada di Australia kerana negara itu bebas termasuk berpakaian seksi.

Pada 18 Oktober lalu, Sajat berhijrah ke Australia selepas dipercayai mendapat kelulusan ‘tiket’ kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).
Sebelum itu, Polis Diraja Malaysia mengesahkan Sajat ditahan di sebuah kondominium mewah di Bangkok, Thailand bersama ketika serbuan pihak imigresen Thailand pada 8 September lalu.
Pada 9 September lalu, Sajat didakwa di mahkamah Thailand atas kesalahan berkaitan Imigresen di negara berkenaan dan dibebaskan sehari kemudian dengan jaminan AS$2,000 (RM8,343) yang dibuat oleh seorang warga tempatan.
Kosmo! baru-baru ini, melaporkan Sajat bakal tersenarai dalam kalangan individu muflis di negara ini selepas pemfailan pemiutang dilakukan terhadapnya di Mahkamah Tinggi di sini – K! ONLINE


Arak Timah akan tukar nama, imej – Alexander
Oleh PETAH WAZZAN ISKANDAR

28 Oktober 2021, 3:34 pm
PUTRAJAYA – Syarikat pengeluar arak jenama Timah iaitu Winepark Corpration (M) Sdn. Bhd. bersedia mempertimbang menukar nama dan imej pada label produk namun memohon tempoh seminggu bagi melalui proses syarikat mereka.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, melalui perbincangan secara hibrid, syarikat itu telah memohon tempoh satu minggu untuk berbincang dengan pemegang saham dan lembaga pengarah mereka bagi menukar nama serta imej.
Katanya, perkara itu adalah antara hasil keputusan yang telah dicapai dalam pertemuan wakil syarikat berkenaan bersama pihak kerajaan melalui suasana harmoni menghayati konsep Keluarga Malaysia bagi mencapai satu kesepakatan demi kebaikan negara.
“Pertemuan ini adalah susulan pertemuan pertama yang telah diadakan antara syarikat berkenaan bersama Perbadanan Harta Intelek Malaysia (MyIPO) pada 25 Oktober lalu.
“Usaha ini menunjukkan kerajaan mengambil maklum dan prihatin terhadap isu jenama Timah pada sebuah produk arak keluaran tempatan yang dibincangkan di media elektronik dan sosial sejak ia dilancarkan pada awal Oktober lalu sebelum satu mesyuarat diadakan dengan melibatkan beberapa Menteri dan agensi berkaitan,” katanya dalam satu kenyataan hari ini. -K! ONLINE


Lelaki menyamar ‘Datuk Seri Panglima’ didakwa
Oleh KHAIRUL MOHD. ALI

28 Oktober 2021, 3:11 pm
JOHOR BAHRU – Seorang lelaki dihadapkan di dua mahkamah berasingan di sini hari ini atas tiga pertuduhan menyamar menggunakan gelaran ‘Datuk Seri Panglima’ untuk menipu.
Tertuduh, Feroz Musa, 47, mengaku tidak bersalah dan mohon dibicarakan selepas pertuduhan dibacakan di hadapan Hakim Datuk Ahmad Kamal Arifin Ismail dan Majistret Zuhainie Zull Kafli.
Di Mahkamah Sesyen, lelaki itu berdepan dua pertuduhan mengakui diri sebagai pemegang sah anugerah Datuk Seri Panglima masing-masing pada pukul 3.12 petang, 23 Jun 2020 di Larkin Perdana dan 3.20 pagi, 8 Januari di Jalan Padi Ria 2, Bandar Baru Uda.
Pendakwaan dibuat di bawah Fasal 4(1) Enakmen Lambang, Gelaran dan Anugerah (Mencegah Penggunaan Tidak Wajar) Johor 2017 yang membawa hukuman denda sehingga RM250,000 dan penjara maksimum tiga tahun atau kedua-duanya.
Sementara itu, di Mahkamah Majistret, tertuduh didakwa menggunakan gelaran sama untuk memperdaya seorang wanita berusia 45 tahun sehingga memasukkan RM11,600 ke dalam akaun tertuduh pada 24 Disember 2020 hingga 5 Januari lalu di Maybank Bandar Baru Uda, Johor Bahru.
Atas pertuduhan itu, dia didakwa mengikut Seksyen 420 Kanun Keseksaan yang memperuntukkan hukuman penjara tidak lebih 10 tahun jika sabit kesalahan. -K! ONLINE


Lelaki lemas terjun jambatan tertekan hutang kawan
Oleh DIYANATUL ATIQAH ZAKARYA

28 Oktober 2021, 3:42 pm
MELAKA – Seorang lelaki ditemui mati lemas selepas bertindak terjun dari jambatan Muara Sungai Duyong di sini dipercayai gara-gara tertekan untuk membayar hutang rakannya, petang semalam.
Dalam kejadian kira-kira pukul 5.30 petang itu, mayat mangsa yang berusia 62 tahun ditemui tiga jam kemudian oleh pasukan Jabatan Bomba dan Penyelamat Malaysia (JBPM) dari Unit Pasukan Penyelamat Di Air (PPDA).
Ketua Polis Daerah Melaka Tengah, Asisten Komisioner Afzanizar Ahmad berkata, maklumat awal telah diterima daripada orang awam pada pukul 5.55 petang yang terlihat mangsa bertindak terjun dari jambatan berkenaan.
Katanya, sepasukan polis telah ke lokasi dan mendapati terdapat sebuah motosikal dipercayai milik mangsa yang ditinggalkan berhampiran jambatan.
“Mangsa dipercayai telah terjun dari jambatan dan pasukan PPDA telah melakukan operasi pencarian bermula pukul 6.35 petang di lokasi dimana saksi terlihat mangsa tenggelam sejauh 100 meter radius.
“Pada pukul 8.43 malam, pasukan PPDA kemudian menemui satu mayat lelaki berpakaian biru dan seluar pendek dalam keadaan tertiarap lebih kurang 40 hingga 50 meter dari tempat mangsa ditemui lemas,” katanya ketika dihubungi di sini hari ini. -K! ONLINE


Mayat lelaki jatuh Jambatan Pulau Pinang ditemui
Oleh MOHD SYALMIZI HAMID

28 Oktober 2021, 2:57 pm
GEORGE TOWN – Lelaki yang dilaporkan hilang selepas terjatuh di Jambatan Pulau Pinang di Kilometer (KM) 6.8 arah pulau petang semalam ditemui mati hari ini.
Mayat lelaki berusia 33 tahun itu dijumpai kira-kira pukul 11.20 pagi oleh pasukan mencari dan menyelamat (SAR) di kawasan perairan berdekatan Jelutong di sini.
Pengarah Jabatan Bomba dan Penyelamat negeri, Saadon Mokhtar berkata, mayat mangsa ditemui oleh anggota Pasukan Penyelamat di Air (PPDA) sebelum dibawa ke Jeti Polis Marin Batu Uban di sini.
“Mayat diserah kepada polis dan wakil Kementerian Kesihatan pada pukul 12.26 tengah hari.
“Pihak polis telah mengesahkan mangsa adalah individu sama dengan orang yang dilaporkan terjun dari jambatan Pulau Pinang semalam,” katanya ketika dihubungi.
Terdahulu, seorang lelaki dilaporkan meninggalkan sebuah kereta jenis Proton Waja di bahu jalan di KM 6.8 Jambatan Pulau Pinang arah pulau sebelum terjun ke dalam laut kira-kira pukul 5.40 petang semalam.

Dalam perkembangan berbeza, Saadon berkata, usaha mencari seorang lelaki berusia 20 tahun yang terjun ke dalam laut di KM 12.6 Jambatan Sultan Abdul Halim Mu’adzam Shah kira-kira pukul 2.40 pagi Selasa lalu masih diteruskan. – K! ONLINE


Lelaki Myanmar dituduh bunuh rakan senegara
Oleh NOR AINNA HAMZAH

28 Oktober 2021, 3:47 pm
JELEBU- Seorang warga Myanmar dihadapkan ke Mahkamah Majistret Jelebu, di sini, hari ini atas pertuduhan membunuh rakan senegaranya pada 16 Oktober lalu.
Tertuduh Maung Thain Khain, 40, tidak memahami kedua-dua pertuduhan iaitu kes bunuh dan memasuki negara tanpa dokumen yang sah dibacakan oleh jurubahasa mahkamah di hadapan Majistret Muhammad Hidayat Wahab.
Mahkamah kemudiannya menetapkan 10 November depan sebagai sebutan semula kes.
Mengikut pertuduhan pertama, tertuduh pada 16 Oktober lalu antara pukul 10.04 malam hingga 17 Oktober pukul 3.30 pagi di kilang di Taman Industri Mahsan, Bandar Seri Jempol, dengan sengaja telah menyebabkan kematian kepada Moe Naing, 36.
Tertuduh telah melakukan kesalahan yang boleh dihukum di bawah Seksyen 302 Kanun Keseksaan yang membawa hukuman mati mandatori jika sabit kesalahan.
Bagi pertuduhan kedua, pada 17 Oktober lalu, kira-kira pukul 6.30 petang, di kilang di Perindustrian Mahsan Bahau bukan warganegara Malaysia telah memasuki negara ini tanpa dokumen yang sah.

Tertuduh telah melakukan kesalahan di bawah Seksyen 6(1)(C) Akta Imigresen 1959/1963 (Akta 155) (Pindaan 2002) yang boleh dihukum di bawah Seksyen 6(3) akta yang sama.
Jika sabit kesalahan, tertuduh boleh didenda tidak melebihi RM10,000 atau penjara tidak lebih lima tahun atau kedua-duanya sekali serta enam kali sebatan. -K! ONLINE


Warga emas maut kepala digilis lori
Oleh MOHD YUNUS YAKKUB

29 Oktober 2021, 11:28 pm
KUALA LANGAT – Seorang lelaki warga emas maut dalam keadaan menyayat hati apabila kepalanya digilis lori dalam kejadian di Kilometer 35.5 Jalan Klang-Banting-Port Dickson hari ini.
Dalam kejadian kira-kira pukul 12.30 tengah hari itu, mangsa berusia 70 tahun meninggal dunia di lokasi kejadian.
Difahamkan beberapa bahagian kepala mangsa bersepai di jalan raya.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, siasatan awal mendapati kemalangan berlaku ketika mangsa yang menunggang motosikal jenis Yamaha Y10SS2 dalam perjalanan pulang ke rumahnya di Kelanang.
Polis mengawal keadaan trafik di lokasi kemalangan tersebut
“Apabila tiba di lokasi kejadian, mangsa dipercayai telah melanggar pembahagi jalan segi tiga selekoh lalu jatuh ke lorong sebelah kiri jalan.
“Mangsa kemudiannya digilis di bahagian kepala oleh sebuah lori yang sedang bergerak terus,” katanya dalam kenyataan hari ini.

Kata beliau, mangsa disahkan meninggal dunia di lokasi kejadian akibat parah di kepala sebelum mayatnya dihantar ke Hospital Banting untuk bedah siasat.
Ujar Ahmad Ridhwan, berdasarkan keterangan seorang saksi bebas, dia tidak sempat mencatitkan nombor pendaftaran lori itu kerana tidak berhenti .
“Orang ramai yang mempunyai maklumat berkaitan kejadian boleh menghubungi Pegawai Penyiasat Trafik, Inspektor Fatin Husna Khairuzzaman di talian 017-301 2621 atau Ibu Pejabat Polis Daerah Kuala Langat menerusi talian 03-3187 2222” katanya. – K! ONLINE


Malaysia kutuk Israel bina 3,000 rumah pendatang haram Yahudi di Palestin
Oleh AMREE AHMAD

29 Oktober 2021, 8:21 pm
PUTRAJAYA – Kerajaan Malaysia hari ini mengutuk sekeras-kerasnya keputusan rejim Israel membina lebih 3,000 unit kediaman di kawasan diduduki secara haram di wilayah Palestin.
Menteri Luar, Datuk Saifuddin Abdullah berkata, tindakan negara Zionis itu memperluaskan penempatan haram termasuk di Baitulmaqdis Timur melanggar perundangan antarabangsa.
“Ia jelas mencabuli undang-undang sejagat di bawah Konvensyen Geneva Keempat berkaitan Perlindungan Orang Awam ketika Perang dimeterai pada 1949,” katanya menerusi satu kenyataan hari ini.
Beliau berkata, tindakan biadab Israel itu mengingkari Resolusi 2334 diputuskan Majlis Keselamatan Pertubuhan Bangsa Bersatu (PBB) pada 2016.
Media antarabangsa semalam mendedahkan usaha angkuh rejim Tel Aviv meluluskan projek pembinaan 1,244 unit rumah dan meneruskan 1,800 unit lagi yang sebelumnya terbengkalai.
Tindakan bongkak Israel itu turut dikecam oleh Presiden Amerika Amerika Syarikat (AS), Joe Biden dan Presiden Palestin, Mahmoud Abbas serta 12 negara anggota Kesatuan Eropah (EU).

Bahkan, Setiausaha Negara AS, Antony Blinken dilaporkan turut senada membantah projek perumahan haram tersebut ketika menelefon sendiri Menteri Pertahanan Israel, Benny Gantz.
Mengulas lanjut, Saifuddin menambah, Malaysia menyeru masyarakat antarabangsa bangkit menekan Israel agar membekukan cadangan penempatan para peneroka haram Yahudi itu. – K! ONLINE


Tentera tunggang motosikal ‘Hello Kitty’ demi sayang pada isteri
Oleh KOSMO!

29 Oktober 2021, 9:00 pm
JAKARTA – Seorang anggota tentera Indonesia menjadi sensasi internet kerana sanggup memakai pakaian seragam askar sambil menunggang skuter merah jambu dengan bermotifkan kartun ‘Hello Kitty’, yang dipercayai milik isterinya, lapor laman berita Suara.com.
Menurut video yang dimuat naik di akaun TikTok milik @endraskitty itu, seorang anggota tentera dengan imej maskulin dilihat sedang menunggang motosikal bercorak Hello Kitty tersebut.
“Hai suamiku. Ada yang tanya, itu Tentera Nasional Indonesia (TNI) betul atau palsu, tolong beritahu padanya,” demikian keterangan yang dimuat naik isteri lelaki itu kepada pengikutnya.
Sebelum ini, si isteri turut memuat naik video yang memaparkan suaminya sedang duduk di sebuah ruang tamu yang dipenuhi aksesori Hello Kitty.
Netizen kemudiannya mempersoalkan adakah suami wanita itu merupakan seorang anggota tentera sebenar memandangkan terdapat pakaian seragam tentera pada video tersebut malah wanita itu juga turut menggunakan tanda pagar #TNI dalam videonya.
Netizen kemudiannya memuji lelaki tersebut kerana tidak malu untuk menunggang motosikal yang dipenuhi dengan karakter kartun itu.

“Bangga dengan tuan, motosikal Hello Kitty namun mental dan jiwanya kuat,” tulis seorang netizen.
“Motornya menunjukkan tanda cintanya kepada si isteri,” tulis seorang netizen lain.
Video tersebut telah ditonton lebih 1.6 juta kali dengan 65,000 tanda suka. – AGENSI


Peruntukan RM17 bilion bantu PDRM perkasakan perkhidmatan
29 Oktober 2021, 11:00 pm
KUALA LUMPUR – Polis Diraja Malaysia (PDRM) akan memastikan peruntukan sebanyak RM17 bilion yang diberikan kepada Kementerian Dalam Negeri (KDN) akan dimanfaatkan sepenuhnya bagi memperkasakan perkhidmatan pasukan keselamatan itu.
Ketua Polis Negara (KPN), Datuk Seri Acryl Sani Abdullah Sani berkata, pihaknya menyambut baik pengumuman bantuan khas kewangan sebanyak RM700 untuk kakitangan awam gred 56 ke bawah dan RM350 bagi pesara kerajaan, gantian cuti rehat (GCR) yang dinaikkan daripada maksimum 150 hari kepada 160 hari serta segala bantuan yang diumumkan untuk penjawat awam.
“Di bawah strategi kedua iaitu membangun sebuah Keluarga Malaysia yang mana Bahagian Siasatan Seksual, Wanita dan Kanak-Kanak (D11) Jabatan Siasatan Jenayah (JSJ) Bukit Aman akan mendapat peruntukan sebanyak RM13 juta.
“Peruntukan ini secara tidak langsung akan memperkasakan bahagian tersebut termasuk mewujudkan 100 perjawatan baharu.
“Ia dilihat berupaya meningkatkan keberkesanan siasatan oleh Bahagian D11 JSJ Bukit Aman yang akan diperkasakan di setiap kontinjen dan meninggikan mutu perkhidmatan kepada masyarakat,” ujarnya dalam kenyataan sebentar tadi.
Jelasnya, penambahan lapan Pos Kawalan Pasukan Gerakan Am (PGA) antaranya di Pagalungan, Sabah dan Temong Mura, Sarawak akan dapat meningkatkan lagi tahap kawalan keselamatan sempadan yang berterusan anggota penguatkuasaan.

Dalam pada itu, beliau turut menyambut baik pengumuman peningkatan elaun penugasan Sukarelawan Simpanan Polis (PVR) daripada RM7.80 kepada RM9.80 sejam untuk pegawai dan daripada RM6 kepada RM8 sejam untuk anggota, yang bakal memanfaatkan hampir 10,000 pegawai dan anggota PVR.
“Peruntukan terbabit merupakan komitmen kerajaan yang akan memberi motivasi dan semangat bagi lebih ramai ahli masyarakat untuk menyertai pasukan sukarelawan tersebut dan bersama-sama dalam memerangi jenayah,” ujarnya.
Katanya, PDRM turut berterima kasih atas pengumuman peruntukan yang melibatkan kerja-kerja penggantian dan pembaikan lif serta kuarters PDRM. – K! ONLINE


11 negeri dilanda hujan lebat, ribut petir malam ini
Oleh NUR HUDA MUSA

29 Oktober 2021, 8:18 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di 11 buah negeri sehingga pukul 9 malam ini.
MetMalaysia dalam satu kenyataan berkata, keadaan ribut petir serta hujan lebat itu dijangka akan melanda seluruh negeri Perak dan Melaka.
Keadaan cuaca itu juga diramalkan akan melanda beberapa daerah di negeri Kedah, Pulau Pinang, Kelantan, Pahang, Selangor, Negeri Sembilan, Johor dan Sarawak.
“Di Kedah, kawasan yang diramalkan akan berlaku hujan dan ribut petir ialah di Pendang, Sik, Baling, Kulim dan Bandar Baharu. Manakala di Pulau Pinang, ia melibatkan kawasan Seberang Perai Utara, Seberang Perai Tengah dan Seberang Perai Selatan.
“Sementara itu, cuaca sama juga dijangka berlaku di beberapa daerah di Kelantan seperti Tanah Merah, Kuala Krai dan Gua Musang. Selain di Besut, Terengganu,” katanya di sini hari ini.
MetMalaysia juga berkata, amaran ribut petir itu turut dikeluarkan bagi Kawasan Tanah Tinggi Cameron, Lipis dan Jerantut di Pahang.

“Di Selangor pula, cuaca sama bakal berlaku sehingga pukul 9 malam ini di Sabak Bernam Kuala Selangor dan Hulu Selangor. Manakala di Negeri Sembilan, cuaca berkenaan dijangka melanda kawasan Port Dickson.
“Hujan lebat berserta ribut petir turut dijangka berlaku di Batu Pahat dan Pontian, Johor. Manakala di Sarawak, kawasan yang bakal mengalami hujan berserta ribut petir ialah di Betong, Sarikei (Pakan), Kapit (Bukit Mabong dan Belaga) dan Miri,” ujarnya. – K! ONLINE


Bajet 2022 pastikan momentum pemulihan negara tidak terencat
Oleh LUQMAN RIDHWAN MOHAMED NOR

29 Oktober 2021, 7:32 pm
PUTRAJAYA – Perdana Menteri, Datuk Seri Ismail Sabri Yaakob menyifatkan Bajet 2022 yang diperuntukkan kerajaan iaitu RM332.1 bilion merupakan yang tertinggi dalam tempoh tiga tahun.
Beliau berkata, Bajet 2022 yang dibentang oleh Menteri Kewangan, Tengku Datuk Seri Zafrul Tengku Abdul Aziz hari ini berpaksikan tiga perkara iaitu memperkukuh pemulihan, membina daya tahan dan memacu pembaharuan.
“Menerusi Bajet 2022 tersebut, kerajaan akan terus komited membantu Keluarga Malaysia yang masih terjejas serta menyokong kelangsungan perniagaan, dalam usaha memastikan momentum pemulihan negara akibat krisis pandemik tidak terencat.
“Kerajaan juga akan berusaha memastikan keterangkuman iaitu tiada pihak yang tercicir dalam menerima bantuan dan sokongan kerajaan,” katanya menerusi satu entri di Facebook hari ini.
Pada masa sama, Ismail Sabri berharap agar Bajet 2022 yang bertemakan Keluarga Malaysia, Makmur Sejahtera dapat memberi manfaat kepada semua pihak.
Katanya, ia sejajar dengan konsep Keluarga Malaysia yang memberi jaminan tiada golongan yang terpinggir. – K! ONLINE


Lelaki jatuh sungai dikhuatiri lemas
Oleh NUR ANATI JUHARI

29 Oktober 2021, 10:41 pm
ALOR SETAR – Seorang lelaki dikhuatiri lemas selepas dipercayai terjatuh ke dalam sungai berdekatan Taman Alor Rela, Titi Haji Idris di sini hari ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian pada pukul 6.28 petang tadi, mangsa yang dikenali sebagai Mohd. Nazri Musa, 51, masih belum ditemui.
“Mangsa dipercayai terjatuh ke dalam sungai dan operasi pencarian di permukaan sungai serta pemantauan dijalankan di sekitar lokasi pada petang tadi.
“Anggota bagaimanapun terpaksa menangguhkan operasi pencarian berikutan keadaan arus sungai yang deras dan hujan lebat pada pukul 9 malam tadi,” katanya dalam satu kenyataan di sini hari ini.
Tambahnya, operasi akan disambung semula pada pagi esok. – K! ONLINE


Bajet 2022 komitmen kerajaan pulihkan ekonomi
Oleh MOHD. HUSNI MOHD. NOOR

29 Oktober 2021, 7:40 pm
PUTRAJAYA – Bajet 2022 yang dibentangkan hari ini mencerminkan komitmen kerajaan untuk terus memulihkan ekonomi dan membantu rakyat biarpun masih berdepan pelbagai cabaran, ketidaktentuan ekonomi dan krisis kesihatan.
Ketua Setiausaha Negara, Tan Sri Mohd. Zuki Ali berkata, kerajaan sentiasa berusaha memastikan kebajikan dan kesejahteraan rakyat terus terpelihara.
Beliau berkata, usaha juga terus ditingkatkan bagi merancakkan semula aktiviti perniagaan supaya momentum pertumbuhan ekonomi berada pada landasan positif.
“Insha-Allah, melalui pelbagai program dan agenda pemulihan yang dirancang, pertumbuhan ekonomi tahun 2022 dijangka lebih baik dengan kadar Keluaran Dalam Negara Kasar (KDNK) diunjurkan antara 5.5 hingga 6.5 peratus.
“Justeru, saya berharap agar seluruh penjawat awam terus mendukung ikrar untuk sentiasa teguh melaksanakan tugas, beramanah, berintegriti dan penuh tanggungjawab.
“Bagi menjayakan strategi langkah Bajet 2022 dan perancangan dasar melalui pembentangan RMK-12, saya menyeru seluruh agensi kerajaan mengambil tindakan efisyen, pantas dan tepat,” katanya menerusi satu hantaran di Facebook hari ini.

Katanya, tiada masa lagi untuk bertangguh dan memberi 1,001 alasan kerana setiap penjawat awam adalah tulang belakang bagi pentadbiran kerajaan.
Mohd. Zuki berkata, beliau mengajak seluruh anggota Perkhidmatan Awam untuk bersama-sama menggembleng tenaga dan berganding bahu bagi membawa negara keluar daripada kemelut pandemik Covid-19 dan memperteguhkan perpaduan. – K! ONLINE


39,014 pelajar daerah Petaling lengkap vaksin
Oleh MOHAMAD NAUFAL MOHAMAD IDRIS

29 Oktober 2021, 8:27 pm
SHAH ALAM – Seramai 39,104 pelajar tingkatan 4 dan 5 di daerah Petaling telah lengkap divaksinasi dalam Program Imunisasi Covid-19 Kebangsaan (PICK) Remaja.
Pakar Perubatan Kesihatan Awam Pejabat Kesihatan Daerah (PKD) Petaling, Dr. Faridah Amin berkata, kesemua mereka menerima vaksin jenis Pfizer dalam program bermula 20 September lalu.
Katanya, seramai 40 kakitangan terdiri doktor, pegawai perubatan dan jururawat PKD Petaling telah terlibat dalam program tersebut.
“Kami hanya menerima dua kes pelajar yang menerima kesan sampingan setelah disuntik vaksin.
“Namun, hasil siasatan dijalankan mendapati mereka tidak mengambil sebarang makanan sebelum menerima vaskin,” katanya hari ini.
Terdahulu beliau menyampaikan sijil penghargaan kepada pihak MSU diwakili Pengarah Pusat Perubatannya, Datuk Dr. Lailanor Ibrahim pada majlis penutupan PPV Dewan Canselori Management & Science University (MSU) di sini.

Dalam pada itu, Lailanor berkata, sejumlah 80,840 dos vaksin yang telah diberikan dalam program berkenaan.
“Secara keseluruhan, lebih 100,000 dos vaksin telah kami berikan di dua buah PPV di sini dalam keseluruhan PICK.
“Kami bersedia membuka PPV Dewan Canselori semula sekiranya mendapat permintaan daripada PKD Petaling bagi menjayakan PICK untuk murid berusia 12 hingga 15 tahun,” katanya. – K! ONLINE


JDT, Melaka United kekal rekod bersih
Oleh MUHAMAD ARDIE PUTRA SUHAIMI

29 Oktober 2021, 11:07 pm
PETALING JAYA – Juara bertahan, Johor Darul Ta’zim (JDT) mempamerkan aksi dalam kelas tersendiri selepas menewaskan Sabah 2-0 pada aksi Kumpulan D sainga Piala Malaysia sebentar tadi.
Pada aksi di Stadium Likas, Kota Kinabalu itu, skuad Harimau Selatan berjaya meraih gol awal hasil jaringan Ahmad Hazwan Bakri pada minit ke-4 dan Gonzalo Cabrera (m-13) untuk mengekalkan rekod kemenangan bersih dalam tiga perlawanan setakat ini.
Sementara itu, di Stadium Hang Jebat, pasukan Melaka United turut meneruskan momentum dengan melakar kemenangan ketiga berturut-turut selepas menewaskan Kelantan United 2-1.
Gol-gol jaringan Sang Kancil hadir menerusi Soni Norde pada minit ke-25 dan Adriano (m-54) manakala gol tunggal pasukan pelawat diledak oleh Shuei Fukai sebelum tamat babak pertama.
Sementara itu di Stadium MB Petaling Jaya, kelab Petaling Jaya City (PJ City) melakar kemenangan pertama di pentas Piala Malaysia dengan menewaskan pasukan Liga Premier, Kelantan FC 3-1.
Skuad The Phoenix tidak mempunyai masalah meraih tiga mata berharga hasil dua gol jaringan Darren Lok (m-10 dan m-81) serta Kogileswaran Raj (m-19) manakala pasukan The Red Warriors meraih gol tunggal menerusi Christos Inzidis pda minit ke-36. – K! ONLINE


Bajet 2022: Diskaun bayaran balik pinjaman PTPTN
Oleh NUR HUDA MUSA

29 Oktober 2021, 6:11 pm
PETALING JAYA – Bagi memudahkan proses bayaran balik dan memupuk sikap bertanggungjawab, kerajaan bersetuju memberikan diskaun bayaran balik pinjaman Perbadanan Tabung Pendidikan Tinggi Nasional (PTPTN) bermula 1 November 2021 hingga 30 April 2022.
Menteri Kewangan, Tengku Datuk Seri Zafrul Abdul Aziz berkata, diskaun sebanyak 15 peratus diberikan atas baki hutang untuk penyelesaian penuh pinjaman.
“Kedua, diskaun 12 peratus untuk bayaran sekurang-kurangnya 50 peratus daripada baki hutang dalam sekali bayaran dan ketiga, diskaun 10 peratus untuk bayaran balik melalui potongan gaji atau debit terus mengikut jadual.
“Sebagai pinjaman, semestinya ia satu amanah yang wajib dibayar semula oleh peminjam. Jika tidak, ia menafikan peluang anak-anak kita pada masa hadapan,” katanya ketika membentangkan Bajet 2022 di Dewan Rakyat sebentar tadi. – K! ONLINE


Bajet 2022: Penjawat awam dapat RM700, pesara RM350
Oleh MOHD RIDZAUDDIN ROSLAN

29 Oktober 2021, 6:10 pm
PETALING JAYA- Kerajaan mengumumkan Bantuan Khas Kewangan sebanyak RM700 kepada penjawat awam sebagai menghargai jasa dan pengorbanan dalam menyampaikan perkhidmatan kepada rakyat.
Menteri Kewangan, Tengku Datuk Seri Zafrul Tengku Abdul Aziz berkata, bantuan kewangan itu melibatkan seramai 1.3 juta penjawat awam di dalam kumpulan Gred 56 dan ke bawah.
“Selain itu, sebanyak sejuta pesara kerajaan bakal menikmati bantuan sebanyak RM350 dengan
implikasi Kewangan sebanyak RM1.3 bilion.
“Diharapkan semoga bantuan itu dapat menjadi pemangkin kepada penjawat awam untuk terus berkhidmat dengan penuh dedikasi,” katanya di Dewan Rakyat tadi.
Dalam pada itu, kerajaan akan memberikan bayaran insentif sebanyak RM200 kepada
Pembantu Pembangunan Masyarakat Gred S19 dan Pembantu Perawatan Kebajikan Gred U11 dan U14 yang bertugas di 24 institusi kebajikan.
“Inisiatif itu bagi menghargai jasa dan pengorbanan mereka yang terlibat secara langsung dalam perkhidmatan menjaga dan merawat penghuni warga emas, orang kelainan upaya dan pesakit mental,” ujarnya. -K! ONLINE


Polis keluarkan 71 saman dalam Op Samseng Jalanan
Oleh ROSLIZA MOHAMED

29 Oktober 2021, 6:03 pm
TUMPAT – Polis mengeluarkan sebanyak 71 saman terhadap penunggang motosikal yang didapati melakukan pelbagai kesalahan trafik dalam Op Samseng Jalanan yang dijalankan di Pasir Pekan di sini semalam.
Timbalan Ketua Polis Daerah Tumpat, Deputi Superintendan Mohd. Razi Rosli berkata, operasi yang bermula pada pukul 9 malam hingga 2 pagi tadi itu turut menyita sebanyak 14 buah motosikal mengikut Seksyen 64 Akta Pengangkutan Jalan 1987 atas kesalahan mengubah suai ekzos.
Menurutnya, selain mengubah suai ekzos, polis mengeluarkan saman terhadap penunggang motosikal yang tiada lesen memandu, tiada perlindungan insurans, tidak memakai topi keledar, nombor pendaftaran tidak mengikut peraturan, tiada cermin sisi dan tidak menampal pelekat L.
Polis memeriksa motosikal dalam Op Samseng Jalan di Pasir Pekan, Tumpat semalam. – FOTO: IHSAN POLIS
“Sepanjang lima jam operasi dijalankan, polis telah memeriksa sebanyak 35 buah motosikal dengan melibatkan seramai 58 penunggang dan pembonceng kenderaan itu.
“Kebanyakan penunggang motosikal yang melakukan kesalahan trafik dalam operasi itu berusia dalam lingkungan 17 hingga 30 tahun,” katanya ketika dihubungi Kosmo! di sini hari ini.
Menurut Mohd. Razi, polis akan terus mengadakan operasi dari masa ke semasa untuk mengelakkan sebarang pelanggaran undang-undang melibatkan kesalahan trafik dalam kalangan penunggang motosikal. – K! ONLINE


Bajet 2022 mampu perkasa agenda perumahan negara
Oleh MOHD. HUSNI MOHD. NOOR

29 Oktober 2021, 6:58 pm
PUTRAJAYA – Kementerian Perumahan dan Kerajaan Tempatan (KPKT) menyifatkan pembentangan Bajet 2022 mampu memperkasa agenda perumahan serta kesejahteraan rakyat keseluruhannya.
Menterinya, Datuk Seri Reezal Merican Naina Merican berkata, beliau bersyukur KPKT diberikan peruntukan mengurus dan pembangunan yang berimbang bagi merealisasikan aspirasi perumahan berdaya huni, perkhidmatan perbandaran yang mampan dan perkhidmatan kebombaan yang efektif.
Beliau berkata, cadangan-cadangan KPKT dalam memperkukuh Agenda Perumahan untuk rakyat diberi pertimbangan oleh kerajaan.
“Antaranya dengan meneruskan projek-projek perumahan khususnya kepada golongan berpendapatan rendah dengan nilai keseluruhan sebanyak RM1.5 bilion.
“Ini membolehkan pembangunan rumah mesra rakyat dan bantuan menyelenggara perumahan rakyat,” katanya satu menerusi kenyataan hari ini.
Reezal Merican berkata, kerajaan turut menyantuni kumpulan rentan yang tiada bukti pendapatan tetap seperti pekerja gig, pengusaha kecil dan petani yang tiada pendapatan tetap untuk memiliki kediaman idaman masing-masing.

Beliau berkata, peruntukan sebanyak RM2 bilion disediakan melalui Skim Jaminan Kredit Perumahan juga memberi akses pembiayaan kepada golongan ini membeli rumah.
Menurutnya, satu lagi berita baik dalam merancakkan semula industri dan landskap perumahan adalah pengecualian Cukai Keuntungan Harta Tanah bagi pelupusan oleh individu warganegara, pemastautin tetap dan selain syarikat mulai tahun keenam dan ke atas.
“Saya juga bersyukur, hasrat KPKT untuk melebarkan lagi aspirasi Malaysia Berdaya Huni kepada penghuni Program Perumahan Rakyat (PPR) juga diberi pertimbangan dengan peruntukan sebanyak RM30 juta bagi menyediakan kemudahan internet di 40 PPR sedia ada,” katanya. – K! ONLINE


Belanjawan 2022: Tempoh pengurangan kadar caruman minimum KWSP dilanjutkan
Oleh NUR HUDA MUSA

29 Oktober 2021, 6:23 pm
PETALING JAYA – Kumpulan Wang Simpanan Pekerja (KWSP) akan melanjutkan tempoh pengurangan kadar caruman minimum KWSP daripada 11 kepada sembilan peratus sehingga Jun 2022.
Menteri Kewangan, Tengku Datuk Seri Zafrul Abdul Aziz berkata, pengurangan itu melibatkan anggaran nilai RM2 bilion.
“Kerajaan amat memahami kekangan kewangan yang dihadapi oleh rakyat akibat Perintah Kawalan Pergerakan (PKP) yang berpanjangan, terutamanya dari segi pengurusan aliran tunai.
“Kerajaan juga bercadang untuk meluaskan pelepasan cukai sehingga RM4,000 kepada pencarum KWSP meliputi caruman secara sukarela seperti mereka yang bekerja sendiri dalam sektor gig,” katanya ketika membentangkan Bajet 2022 di Dewan Rakyat sebentar tadi. – K! ONLINE


Dicerai suami ketika hamil selepas 2 bulan berkahwin
Oleh KOSMO!

29 Oktober 2021, 6:00 pm
JAKARTA – Seorang wanita mendedahkan kisah perkahwinannya yang hanya mampu bertahan selama dua bulan selepas diceraikan suaminya dalam keadaan hamil, lapor laman berita Suara.com.
Menerusi klip video yang dimuat naik di TikTok itu, wanita tersebut dilihat memuat naik foto-foto perkahwinan bersama bekas suaminya.
“Nikah selama dua bulan, dapat apa? tulisnya pada keterangan video.
Kongsi wanita itu, sepanjang perkahwinannya itu, banyak perkara kurang menyenangkan berlaku kepadanya, lantas menyebabkan jiwanya tertekan.
Dia telah dipaksa oleh suaminya untuk berhenti belajar malah diceraikan lelaki itu hanya kerana mahu pulang ke rumah dan bertemu keluarganya.
Lebih menyedihkan, wanita itu yang kini sedang berbadan dua menyatakan bahawa suaminya tidak mengakui anak yang dikandungnya itu adalah anak hasil daripada perkahwinan mereka.

Netizen yang bersimpati dengan kisah wanita itu kemudiannya berkongsi reaksi menerusi ruangan komen, dengan rata-rata mengakui berasa ragu-ragu dan trauma untuk mendirikan perkahwinan.
“Saya jadi semakin takut untuk berkahwin,” demikian komen seorang netizen.
“Ketika berpacaran, semuanya adalah palsu, selepas berkahwin semua sifat sebenar akan mulai keluar,” demikian kongsi seorang netizen lain. – AGENSI


11 kluster baharu dilaporkan
Oleh SITI A'ISYAH SUKAIMI

29 Oktober 2021, 6:08 pm
PUTRAJAYA – Sebanyak 11 kluster baharu dikenal pasti, menjadi antara penyumbang kepada 6,060 kes harian negara yang dilaporkan hari ini.
Kluster tersebut melibatkan empat kluster tempat kerja, masing-masing dua kluster pendidikan tinggi dan pendidikan lain, dua kluster komuniti dan satu kluster kumpulan berisiko tinggi.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes harian hari ini, 13 daripadanya kes import dengan jumlah keseluruhan kes positif Covid-19 sebanyak 2,460,809 kes.
“Selain itu, sebanyak 105 kes (1.7 peratus) adalah kategori tiga, empat dan Melaka serta 5,955 kes (98.3 peratus) lagi kategori satu dan dua.
“Kes sembuh merekodkan sebanyak 7,297 kes dengan keseluruhan kes sembuh daripada Covid-19 sebanyak 2,361,919 kes,” katanya dalam satu kenyataan akhbar di sini hari ini.
Ujarnya lagi, terdapat 570 kes sedang dirawat di Unit Rawatan Rapi dan 300 kes memerlukan bantuan pernafasan. -K! ONLINE


Pasukan elit ala ‘komando’ banteras penerokaan tanah secara haram
Oleh KHAIRULMIZAN YAHYA

29 Oktober 2021, 6:26 pm
KUANTAN – Kedegilan peneroka haram yang seolah-olah tidak gentar dengan tindakan undang-undang memaksa kerajaan negeri mangambil langkah drastik dengan menubuhkan pasukan elit penguatkuasaan bagi membanteras kegiatan itu.
Menteri Besar Pahang, Datuk Seri Wan Rosdy Wan Ismail berkata, kegiatan pembalakan, pelombongan dan penerokaan tanah secara haram masih tetap berlaku di negeri ini walaupun kerajaan negeri memandang serius serta menetapkan hukuman berat terhadap kesalahan itu.
“Dengan penubuhan pasukan elit ini diharapkan dapat membanteras kegiatan haram itu dengan lebih berkesan,” katanya dalam sidang akhbar selepas majlis perasmian penutup kursus pasukan elit Penguatkuasaan negeri Pahang di Kem Pasukan Gerakan Am (PGA) Bukit Galing, di sini, hari ini.
Menurutnya, pasukan yang dianggotai 20 orang itu diletakkan dibawah Unit Penguatkuasaan Negeri Pahang (UPNP) dan skop tugas utama mereka ialah memastikan aktiviti penguatkuasaan dapat dilaksanakan secara lebih berkesan.
“Anggota yang dilantik adalah lepasan Diploma berusia 30 tahun kebawah dan telah melepasi saringan kecergasan, ujian fizikal, tapisan keselamatan, tapisan insolvensi dan ujian personaliti.
“Pasukan ini juga menerima latihan secukupnya dalam pelbagai sudut termasuk perundangan, mempertahankan diri, penggunaan senjata api dan sebagainya,” katanya.

Dalam pada itu beliau berkata, kerajaan negeri memperuntukkan sebanyak RM2.9 juta setahun untuk pasukan elit ini sekali gus membuktikan bahawa pihaknya begitu serius membanteras kegiatan haram terbabit.
Ujarnya, antara fungsi pasukan elit penguatkuasaan itu termasuklah memberi fokus kepada perisikan, pengintipan dan pencegahan awal, serta meninjau situasi awal di lapangan selain diberi kuasa memegang dan menggunakan
akan senjata api. – K! ONLINE


Puas merayu, Maria Tunku Sabri akhirnya dibenarkan pulang
Oleh SAIRUL ZAMRI MISRANI

29 Oktober 2021, 7:18 pm
PETALING JAYA – Selepas sembilan hari dirawat di Pusat Kuarantin dan Rawatan Covid-19 (PKRC), Taman Ekspo Pertanian Malaysia (Maeps), Serdang, pengacara terkenal Maria Tunku Sabri akhirnya dibenarkan pulang ke kediamannya.
Menerusi hantaran terbaharu dalam Instagram, Maria memberitahu dia diizinkan pulang ke rumah selepas puas merayu dengan doktor bertugas supaya dibenarkan meneruskan tempoh kuarantin di rumah.
“Alhamdulillah saya merayu pada doktor di Maeps kata saya nak balik rehat di rumah dan dapat kebenaran.
“Sekarang saya sudah berada di rumah syukur alhamdulillah. Doktor pun pesan supaya saya terus jaga diri di rumah,” katanya.
Pada hantaran sama, Maria atau nama sebenarnya Maria Tunku Sabri memberitahu, dia memilih untuk menjalani kuarantin di PKRC itu tanpa paksaan mana-mana pihak dan atas kerelaan sendiri.
“Saya sendiri yang pilih untuk kuarantin di PKRC, bukan sebab tak mampu nak duduk di hospital swasta.

“Ramai yang minta saya keluar dari Maeps dan pergi ke hospital swasta, lagipun saya ada niat sendiri untuk ke Maeps selain dapat muhasabah diri bersama pesakit lain,” katanya lagi.
Dalam pada itu, bekas pengacara Jalan-Jalan Cari Makan itu mendedahkan dia diserang virus Covid-19 varian Delta sebelum ditempatkan di Maeps sejak 19 Oktober lalu.
“Saya dijangkiti Covid-19 varian Delta. Saya masih batuk lagi sebab masih ada jangkitan kuman pada paru-paru dan darah saya,” katanya.
Terdahulu, bekas pramugari syarikat penerbangan Malaysia Airlines Berhad itu terpaksa dikejarkan ke PKRC, Maeps selepas bacaan darah tinggi rendah, degupan jantung laju dan demam gara-gara dijangkiti Covid-19. – K! ONLINE


Sembilan suspek ditahan kes culik lelaki warga Myanmar
Oleh SAFINA RAMLI

29 Oktober 2021, 5:57 pm
GEORGE TOWN – Sembilan suspek termasuk seorang wanita ditahan bagi membantu siasatan berhubung kes penculikan seorang lelaki warga Myanmar di hadapan sebuah kilang di Batu Kawan pada Isnin lalu.
Ketua Polis Pulau Pinang, Datuk Mohd. Shuhaily Mohd. Zain berkata, tujuh lelaki warga Myanmar bersama seorang lelaki dan wanita tempatan berusia 21 hingga 48 ditahan secara berasingan di sekitar negeri ini serta Kedah sejak Isnin lalu sehingga semalam.
Katanya, pihak polis menerima laporan daripada seorang wanita warga tempatan memaklumkan pekerjanya yang berusia 26 tahun dilarikan dua lelaki dengan sebuah kereta jenis Perodua Viva pada pukul 10.43 malam, Isnin lalu.
“Susulan laporan tersebut, polis menjalankan siasatan dan menyelamatkan mangsa di sebuah rumah di Kampung Sungai Layar, Sungai Petani pada Isnin.
“Kami menjalankan beberapa serbuan sebelum menahan sembilan suspek di sekitar Kedah serta Pulau Pinang,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurut beliau, polis turut merampas kereta Perodua Viva dan wang tunai sebanyak RM3,000 yang dipercayai dibayar oleh keluarga mangsa kepada kumpulan berkenaan bagi membebaskan lelaki tersebut.

“Tujuh lelaki warga Myanmar mempunyai kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) yang sah dan kesemua mereka ditahan direman sehingga 31 Oktober ini bagi membantu siasatan menurut Seksyen 3 Akta Culik 1961,” katanya. – K! ONLINE


Bajet 2022: Elaun sekurang-kurangnya RM900 kepada pelajar praktikal
Oleh NUR HUDA MUSA

29 Oktober 2021, 5:32 pm
PETALING JAYA – Kerajaan menyeru agar pihak swasta memberi elaun sekurang-kurangnya RM900 ringgit atas khidmat pelajar.
Menteri Kewangan, Tengku Datuk Seri Zafrul Abdul Aziz berkata, sejak 2019 lagi, kerajaan telah mula
membayar elaun sebanyak RM900 kepada pelajar yang menjalani program latihan industri.
“Pemuda-pemudi belia negara ialah penentu pada jatuh bangunnya negara ini.
“Pendedahan kepada alam pekerjaan amat penting untuk mereka berhadapan dengan dunia sebenar yang kian mencabar,” katanya ketika membentangkan Bajet 2022 di Dewan Rakyat sebentar tadi.
Susulan itu juga katanya, kerajaan juga akan menyediakan insentif kepada majikan yang menggaji perantis lepasan sekolah dan graduan berumur 18 hingga 30 tahun sebanyak RM900 sebulan bagi tempoh enam bulan; iaitu meningkat berbanding 800 ringgit sebelum ini.
“Bagi belia yang menceburi bidang keusahawanan pula, pelan pembiayaan sebanyak 150 juta akan disediakan di bawah Bank Simpanan Nasional dan Agrobank,” ujarnya. – K! ONLINE


Bajet 2022: Pekebun kecil dapat bantuan musim tengkujuh
Oleh MOHD RIDZAUDDIN ROSLAN

29 Oktober 2021, 5:36 pm
PETALING JAYA- Kerajaan bersetuju untuk meneruskan bantuan musim tengkujuh bagi membantu meringankan beban sara hidup lebih lebih 320,000 pekebun kecil yang kehilangan pendapatan semasa musim tengkujuh.
Menteri Kewangan, Tengku Datuk Seri Zafrul Tengku Abdul Aziz berkata, inisiatif bantuan itu melibatkan peruntukan sebanyak RM190 juta.
“Kerajaan juga akan memberikan perlindungan takaful kepada semua ahli peladang PPK seluruh Malaysia di bawah Skim Perlindungan Takaful Smart Card Peladang dengan peruntukan sebanyak RM5 juta.
“Selanjutnya, bagi menyokong industri kelapa sawit, Kerajaan memperuntukkan 35 juta ringgit bagi melaksanakan Skim Rangsangan Tanam Semula Sawit Pekebun Kecil dan RM20 juta untuk kempen anti-minyak sawit di peringkat antarabangsa,” katanya di Dewan Rakyat tadi. -K! ONLINE


Penyelia pasar raya jadi mangsa peras ugut video bogel
Oleh MOHD YUNUS YAKKUB

29 Oktober 2021, 5:53 pm
KLANG – Seorang penyelia pasar raya menjadi mangsa sindiket pemerasan ugut video bogel selepas diminta membuat pembayaran RM2,000 hingga RM5,000, baru-baru ini.
Kejadian itu berlaku pada 22 Oktober lalu selepas mangsa berusia 23 tahun itu berkenalan dengan seorang wanita menerusi aplikasi sosial.
Ketua Polis Daerah Klang Utara, Asisten Komisioner S. Vijaya Rao berkata, mangsa kemudian dihubungi seorang lelaki tidak dikenali menggunakan nombor telefon sama digunakan wanita tersebut.
“Mangsa diugut selepas suspek mendakwa mempunyai gambar dan video lelaki itu dalam keadaan tidak berpakaian.
“Justeru, mangsa perlu membayar sejumlah wang kepada suspek bagi memadamkan gambar dan video tersebut,” katanya dalam kenyataan hari ini.
Menurut beliau, modus operandi suspek meminta mangsa menghubungi wanita menerusi panggilan video untuk berbual sebelum diminta melakukan perbuatan lucah.

“Suspek kemudiannya merakam perbuatan mangsa sebelum membuat pemerasan bagi mendapatkan wang,” jelasnya.
Mengulas lanjut, beliau memberitahu, pihaknya menerima 35 laporan polis berkaitan kes pemerasan video bogel melibatkan 18 tangkapan.
Kes disiasat mengikut 384 dan 385 Kanun Keseksaan.- K! ONLINE


Bajet 2022: RM50 juta bagi program gaya hidup aktif
Oleh NUR HUDA MUSA

29 Oktober 2021, 5:43 pm
PETALING JAYA – Kerajaan akan memperuntukkan RM50 juta bagi melaksanakan program seperti pembudayaan gaya hidup aktif, Fit Forever dan Penganjuran Hari
Sukan Negara.
Menteri Kewangan, Tengku Datuk Seri Zafrul Abdul Aziz berkata, program-program itu dilaksanakan bagi memastikan rakyat kembali aktif selaras pemulihan pasca Covid-19.
“E-Sukan kini sudah menjadi fenomena baharu dalam kalangan anak muda dan dilihat mempunyai prospek terbaik pembangunan sukan negara.
“Bagi merancakkan pertumbuhan e-Sukan, RM20 juta disediakan bagi pembangunan e-Sukan kebangsaan termasuk RM5 juta untuk mewujudkann Pusat Kecemerlangan Sukan Dron,” katanya ketika membentangkan Bajet 2022 di Dewan Rakyat sebentar tadi. – K! ONLINE


Bajet 2022: 20,000 pengusaha pelancongan dapat bantuan khas
Oleh MOHD RIDZAUDDIN ROSLAN

29 Oktober 2021, 5:24 pm
PETALING JAYA- Sebanyak 20,000 pengusaha pelancongan yang berdaftar di bawah Kementerian Pelancongan, Seni dan Budaya untuk tempoh tiga bulan bakal menikmati bantuan khas menerusi Bajet 2022.
Menteri Kewangan, Tengku Datuk Seri Zafrul Tengku Abdul Aziz berkata, bantuan khas kepada pemain industri itu melibatkan peruntukan belanjawan sebanyak RM85 juta.
“Selain itu, kerajaan juga akan memberikan geran padanan bagi tujuan pembaikan kepada
738 hotel bajet yang berdaftar di bawah MOTAC serta geran pembaikan kepada pemilik inap desa berdaftar dengan peruntukan berjumlah RM30 juta.
“Pemberian geran padanan kepada syarikat yang menganjurkan program berkaitan seni dan budaya juga akan diperuntukan dengan dana sebanyak RM50 juta serta RM60 juta untuk tujuan promosi pelancongan,” katanya di Dewan Rakyat tadi. -K! ONLINE


Pokok keladi RM20,000 depan rumah lesap dicuri
Oleh MOHD YUNUS YAKKUB

29 Oktober 2021, 5:21 pm
KUALA SELANGOR – Seorang peniaga bunga kerugian RM20,000 selepas dua pokok keladi yang ditanam di hadapan rumahnya hilang dipercayai dicuri di Kampung Bukit Kuching, Jeram hari ini.
Kehilangan dua pokok jenis Colocasia Pharaoh’s Mask dan Alocasia New Guinea Gold 916 disedari oleh mangsa pada pukul 6 pagi.
Ketua Polis Daerah Kuala Selangor, Superintendan Ramli Kasa berkata, siasatan awal mendapati kali terakhir pokok itu dilihat pada pukul 2.30 pagi oleh suami mangsa.
Katanya, kedua-dua pokok itu ditanam di dalam pasu dan diletakkan di hadapan rumah mereka.
“Pasangan itu melakukan pemeriksaan di kawasan rumah dan menemui tanah berterabur di laluan jalan kebun milik orang lain di hadapan rumah.
“Bagaimanapun, usaha mereka mencari di kawasan sekitar gagal,” katanya ketika dihubungi Kosmo! hari ini.

Susulan kejadian itu, mangsa yang menjalankan perniagaan di kawasan rumahnya kerugiaan RM20,000.
Kes disiasat mengikut Seksyen 379 Kanun Keseksaan. – K! ONLINE


Bajet 2022: RM635 juta khusus untuk bantuan kebajikan, pusat aktiviti warga emas
Oleh NUR HUDA MUSA

29 Oktober 2021, 5:23 pm
PETALING JAYA – Kerajaan akan terus giat melaksanakan program-program pembangunan sosioekonomi dan memelihara kebajikan komuniti tumpuan, terutamanya melibatkan warga emas, kanak-kanak, orang kurang upaya (OKU) dan lain-lain.
Menteri Kewangan, Tengku Datuk Seri Zafrul Abdul Aziz berkata, menjelang tahun 2030, Malaysia bakal dikategorikan sebagai negara menua.
“Justeru itu, bagi memastikan setiap warga emas yang memerlukan mendapat sokongan berterusan, bajet ini menyediakan lebih RM635 juta ringgit khusus untuk bantuan kebajikan, institusi penjagaan dan pusat aktiviti warga emas,” katanya ketika membentangkan Bajet 2022 di Dewan Rakyat sebentar tadi.
Selain itu katanya, aspek keselamatan kanak-kanak adalah penting lebih-lebih lagi ketika kita sedang berada di jalan raya untuk menuju ke suatu destinasi.
“Justeru, bagi memastikan penggunaan kerusi keselamatan kanak-kanak di dalam kereta, kerajaan akan mensubsidi 50 peratus atau sehingga 150 ringgit untuk pembelian kerusi keselamatan kanak-kanak oleh keluarga B40.
“Sejumlah RM30 juta ringgit disediakan untuk tujuan ini dan bakal memanfaatkan 188 ribu keluarga B40,” ujarnya.

Katanya, bagi tahun hadapan juga, kerajaan menyediakan peruntukan khusus 30 juta ringgit bagi menaik taraf infrastruktur bangunan Kerajaan supaya mesra OKU.
“Peruntukan ini antaranya untuk menyediakan lebih banyak laluan khas bagi kegunaan golongan
cacat penglihatan,” katanya.- K! ONLINE


Bajet 2022: Tiada duti import, cukai jualan kenderaan EV
Oleh MOHD RIDZAUDDIN ROSLAN

29 Oktober 2021, 5:46 pm
PETALING JAYA- Kerajaan bercadang untuk memberikan pengecualian sepenuhnya ke atas duti import, duti eksais dan cukai jualan bagi kenderaan elektrik (EV) menerusi Bajet 2022.
Menteri Kewangan, Tengku Datuk Seri Zafrul Tengku Abdul Aziz berkata, ia termasuklah pengecualian cukai jalan sehingga 100 peratus bagi kenderaan berkenaan.
“Di samping itu, pelepasan cukai pendapatan individu sehingga RM2,500 turut diberikan ke
atas kos pembelian dan pemasangan, sewaan dan sewa beli kemudahan serta bayaran yuran langganan kemudahan pengecasan EV.
“Kerajaan melihat potensi kenderaan EV yang memiliki ciri -ciri ‘energy efficient vehicle’ sebagai usaha meminimum pencemaran asap kenderaan ke udara,” katanya di Dewan Rakyat tadi. -K! ONLINE


Model sambilan pandu lawan arus dihantar ke penjara
Oleh MOHD SYALMIZI HAMID

29 Oktober 2021, 5:18 pm
SEBERANG PERAI – Mahkamah Tinggi Butterworth di sini hari ini menolak rayuan seorang model sambilan yang didapati bersalah memandu secara melulu sehingga menyebabkan kematian seorang juruteknik pada Mac 2017.
Hakim Datuk Amirudin Abd. Rahman mengekalkan keputusan Mahkamah Majistret Bukit Mertajam pada Jun 2020 selepas pihak pendakwaan berjaya membuktikan setiap intipati pertuduhan bahawa Ng Pei Ven, 23, memandu kereta jenis Proton Gen 2 secara melulu sehingga menyebabkan kematian Mohamad Fandi Rosli.
Justeru, hakim mengekalkan hukuman asal iaitu penjara lima tahun, denda RM18,000 dan hilang kelayakan lesen memandu bermula dari tarikh sabitan.
Hakim mendapati keputusan hukuman ke atas Pei Ven sebelum ini adalah mengikut undang-undang dan tidak melampau.
Menurut Amirudin, kesalahan yang dilakukan perayu adalah sangat serius dan membahayakan pengguna jalan raya lain.
Mahkamah turut memikirkan kepentingan awam dan hukuman berbentuk literal selain memberi pengajaran terhadap tertuduh.

Kes dikendalikan Timbalan Pendakwa Raya, Ainy Suhailah Yunus, manakala tertuduh diwakili peguam Cheah Eng Soon.
Difahamkan, tertuduh dihantar ke Kompleks Penjara Seberang Perai di Jawi, Nibong Tebal di sini hari ini bagi menjalani hukuman.
Pada Jun 2020, Mahkamah Majistret Bukit Mertajam membenarkan permohonan Pei Ven untuk penangguhan pelaksanaan hukuman sementara rayuan didengar di Mahkamah Tinggi dengan menaikkan jaminan RM7,000 kepada RM12,000.
Pada 24 Mac 2017, gadis itu mengaku tidak bersalah di Mahkamah Majistret Bukit Mertajam atas pertuduhan memandu secara melulu sehingga menyebabkan kematian Mohamad Fandi di Lebuh Raya Utara-Selatan, arah utara pada pukul 7.50 pagi, 14 Mac 2017.
Pendakwaan dijalankan mengikut Seksyen 41(1) Akta Pengangkutan Jalan 1987 yang membawa hukuman penjara sehingga 10 tahun dan denda maksimum RM20,000.
Dalam kejadian itu, mangsa maut selepas kereta Perodua Kelisa yang dipandu bertembung dengan kereta Pei Ven yang dipandu secara melawan arus.
Ketika kejadian, mangsa dalam perjalanan pulang ke rumahnya di Sungai Petani dari tempat kerja. – K! ONLINE


Bajet 2022: Belia 18 hingga 20 tahun dapat RM150 melalui program e-Start
Oleh NUR HUDA MUSA

29 Oktober 2021, 5:39 pm
PETALING JAYA – Kerajaan memperkenalkan program e-Start iaitu sebuah Skim Transaksi Tanpa Tunai bagi memupuk budaya transaksi tanpa tunai di premis perniagaan.
Menteri Kewangan, Tengku Datuk Seri Zafrul Abdul Aziz berkata, e-Start akan mengkreditkan RM150 secara one-off ke dalam akaun e-dompet para belia berumur 18 hingga 20 tahun dan juga pelajar sepenuh masa di institusi pengajian tinggi.
“Dengan peruntukan RM300 juta, kerajaan berharap lebih 2 juta belia yang menerima manfaat daripada program ini dapat menggunakan sebaiknya melalui pembelian berguna seperti buku dan kelengkapan pembelajaran.
“Selain daripada itu, bagi memperkasa Sukan OKU, RM10 juta diperuntukkan kepada Majlis Sukan Negara khusus untuk meningkatkan program latihan atlet OKU dan melaksanakan Liga Sukan OKU,” katanya ketika membentangkan Bajet 2022 di Dewan Rakyat sebentar tadi. – K! ONLINE


Bajet 2022: Kit kebersihan percuma untuk 130,000 remaja wanita
Oleh NUR HUDA MUSA

29 Oktober 2021, 5:13 pm
PETALING JAYA – kerajaan bersetuju untuk memberikan kit asas secara percuma setiap bulan bagi 130,000 remaja wanita dalam golongan B40.
Menteri Kewangan, Tengku Datuk Seri Zafrul Abdul Aziz berkata, langkah itu dilaksanakan bagi membantu golongan wanita yang mempunyai kekangan kewangan dalam mendapatkan kit kebersihan diri seperti tuala wanita dan sebagainya.
“Selain itu juga, kerajaan bersetuju untuk memperuntukkan RM11 juta subsidi ujian mammogram dan ujian saringan kanser serviks kepada wanita,” katanya.
Beliau berkata demikian ketika membentangkan Bajet 2022 di Dewan Rakyat sebentar tadi. – K! ONLINE


Bajet 2022: Subsidi RM150 beli kerusi keselamatan kanak-kanak
Oleh MOHD RIDZAUDDIN ROSLAN

29 Oktober 2021, 5:10 pm
PETALING JAYA- Kerajaan bersetuju menyalurkan bantuan subsidi sebanyak 50 peratus atau sehingga RM150 bagi pembelian kerusi keselamatan kanak-kanak menerusi Bajet 2022.
Menteri Kewangan, Tengku Datuk Seri Zafrul Tengku Abdul Aziz, subsidi berkenaan melibatkan peruntukkan sebanyak RM30 juta.
“Susulan itu, sebanyak 188,000 penerima daripada keluarga B40 dijangka menerima manfaat tersebut.
“Selain itu, kerajaan juga memperuntukkan sebanyak RM24 juta bagi menjamin kesihatan kanak-kanak di dalam kumpulan miskin bandar melibatkan negeri Selangor, Johor dan Pulau Pinang,” katanya di Dewan Rakyat tadi. -K! ONLINE


Anak SRK keluar penjara petang ini
Oleh HANISAH SELAMAT

29 Oktober 2021, 5:00 pm
MUMBAI – Selepas 25 hari dihimpit rasa sugul mengenang nasib Aryan Khan di penjara, Shah Rukh Khan akhirnya menarik nafas lega apabila Mahkamah Tinggi Bombay membenarkan permohonan ikat jamin ke atas anaknya, semalam.
Bintang Bollywood itu dilihat tidak mampu menahan air mata kegembiraan daripada menitis di hadapan khalayak sebaik mendengar keputusan mengenai penahanan reman bawah Biro Kawalan Narkotik (NCB) ke atas putera sulungnya yang didakwa terbabit dalam penyalahgunaan dadah, awal bulan ini.
Sekali gus, pembebasan anak muda berusia 23 tahun itu dengan ikat jamin adalah khabar gembira menjelang Deepavali selain hadiah bermakna kepada Shah Rukh yang bakal menyambut ulang tahun ke-56 pada 2 November depan.
Sekitar sejam selepas pengumuman keputusan ikat jamin, peguam Aryan, Satish Maneshinde mengeluarkan kenyataan rasmi berserta gambar pelakon Kuch Kuch Ho Ta Hai itu bersama pasukan peguam yang mewakili anak guamnya.
“Aryan dibebaskan dengan ikat jamin oleh Mahkamah Tinggi. Tiada pemilikan, tiada bukti, tiada konspirasi ketika dirinya ditahan pada 2 Oktober lalu, sehingga sekarang. Kami bersyukur,” tulis kenyataan itu.
Wajah ceria Shah Rukh jelas menggambarkan kegembiraannya, berbeza dengan keadaan ketika kes berkenaan mendapat liputan luas sehingga dilaporkan tidak dapat tidur atau berselera menjamah makanan.

Malah sejak semalam banglo keluarga selebriti itu bagaikan pesta apabila dibanjiri peminat tegar yang menunjukkan tanda sokongan dengan memegang sepanduk ‘Selamat Pulang Putera Aryan’ selain membakar bunga api dan mercun.
SHAH RUKH KHAN dan barisan peguam bergambar selepas berita pembebasan Aryan dengan jaminan diumumkan.
Terdahulu penangkapan Aryan mendapat liputan meluas media tempatan dan antarabangsa apatah lagi selepas tercetus dakwaan manipulasi saksi, bukti palsu serta tuduhan cuba memeras berjuta dolar sebagai tebusan daripada Raja Bollywood itu.
Pada masa sama, seorang menteri kerajaan Maharashtra, Nawab Malik menuduh agensi dadah yang dikawal kerajaan Persekutuan, tidak mempunyai kes kukuh terhadap anak muda tersebut, sebilangan media juga melaporkan tiada sebarang dadah terlarang ditemukan atau digunakan ketika penahanannya.
Namun NCB pula mendakwa menemui mesej menerusi aplikasi WhatSapp Aryan yang menunjukkan dia mempunyai kaitan dengan bukti dijumpai agensi tersebut.
Dalam serbuan di kapal persiaran Cordelia dari Mumbai ke Goa pada 2 Oktober lalu NCB mendakwa merampas 13 gram kokain, 21 gram charas (kanabis pekat), 22 pil methylenedioxymethamphetamine (MDMA), 5 gram dadah jenis mephedrone (MD) dan lebih 1.3 lakh rupee (RM7,315) wang tunai.
Selain Aryan, tujuh tetamu parti di kapal berkenaan termasuk pelakon filem, Arbaz Seth Merchant dan pereka fesyen, Munmun Dhamecha adalah antara yang direman dalam tahanan NCB sejak 8 Oktober.
Aryan sebelum ini ditahan di Penjara Arthur Road bersama Arbaz manakala Munmun dibawa ke penjara wanita.
Satish memaklumkan anak guamnya dijangka dibebaskan petang ini sebaik menerima dokumen Perintah Mahkamah untuk diserahkan kepada pihak NCB.


Bajet 2022: Bidang TVET, peluang pekerjaan diperluas
Oleh NUR HUDA MUSA

29 Oktober 2021, 4:49 pm
PETALING JAYA – Kerajaan akan memperuntukkan sebanyak RM6.6 bilion bagi memperkasa bidang Teknikal dan Vokasional (TVET) untuk memenuhi permintaan pekerja keperluan industri.
Menteri Kewangan, Tengku Datuk Seri Zafrul Abdul Aziz Dewan Rakyat berkata, sebanyak RM4.8 bilion juga diperuntukkan untuk menjamin penyediaan 600,000 peluang pekerjaan di bawah inisiatif JaminKerja.
“Kerajaan turut bersetuju memperuntukkan sebanyak RM2 bilion untuk memberi insentif gaji, melalui PERKESO, bagi majikan yang mengambil Keluarga Malaysia yang tidak aktif bekerja, seramai 300,000 orang.
“Selain itu juga, inisiatif MySTEP diteruskan dengan menawarkan 80,000 penempatan pekerjaan dalam sektor awam dan GLC,” katanya ketika membentangkan Bajet 2022 di Dewan Rakyat sebentar tadi. – K! ONLINE


Bajet 2022: 3 juta pelajar terima bantuan sekolah RM150
Oleh NUR HUDA MUSA

29 Oktober 2021, 4:41 pm
PETALING JAYA – Seramai 3 juta pelajar akan menerima RM150 seorang dibawah Bantuan Awal Persekolahan yang diperkenalkan oleh kerajaan sempena Belanjawan 2022.
Menteri Kewangan, Tengku Datuk Seri Zafrul Abdul Aziz Dewan Rakyat berkata, bantuan itu memperuntukkan sejumlah RM450 juta.
“Selain itu, kerajaan dengan kerjasama syarikat telekomunikasi terpilih melancarkan Inisiatif PerantiSiswa Keluarga Malaysia.
“Bagi tujuan itu, sebanyak RM450 juta diperuntukkan bagi pemberian tablet, telefon bimbit dan komputer riba kepada pelajar-pelajar golongan B40,” katanya ketika membentangkan Bajet 2022 di Dewan Rakyat sebentar tadi. – K! ONLINE